title: Erkki Merikallio

text: Erkki Johannes Merikallio () oli suomalainen lakitieteen ylioppilas ja jääkärivänrikki. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana.


title: Erkki Merikallio

text: Merikallion vanhemmat olivat kruununjyvästön varastonhoitaja Aleksander Hellman ja Edla Erika Ahlberg. Merikallio kirjoitti ylioppilaaksi Oulun suomalaisesta reaalilyseosta vuonna 1913 ja liittyi Pohjois-Pohjalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1914–1915.


title: Erkki Merikallio

text: Merikallio toimi aktiivisena jääkärivärvärinä Oulun seudulla ennen liittymistään vapaaehtoisena Saksassa sotilaskoulutusta antavan jääkäripataljoona 27:n 2. komppaniaan 18. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän osallistui vuonna 1917 Polangenissa järjestetyille erikoiskursseille (pommarikurssi).


title: Erkki Merikallio

text: Merikallio astui Suomen armeijan palvelukseen vänrikiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 6. Jääkärirykmentin 18. jääkäripataljoonan 1. komppaniaan. Hän otti osaa sisällissodan taisteluihin Muolaan pitäjän Hotakan kylässä, missä hän haavoittui 25. huhtikuuta 1918. Hänet kiidätettiin Heinjoen kenttäsairaalaan, missä hän lopulta menehtyi haavoihinsa 27. huhtikuuta 1918. Samassa taistelussa kaatui myös muun muassa jääkärivääpeli Armas Sihvo ja haavoittui komppanian päällikkö jääkäriluutnantti Lennart Hannelius ja jääkärivääpeli Pehr-Axel Wahren (pistintaistelussa). Kaikkiaan tässä taistelussa 18. jääkäripataljoonan (Nordenswan) 1. komppanian (Kaarlo Heiskanen) kaatuneet olivat 1 upseeri, 1 vääpeli, 1 kersantti, 20 sotamiestä sekä haavoittuneina menetykset olivat 40 sotamiestä. Merikallio oli kuollessaan naimaton ja kirjoilla Oulussa, jonne hänet myös haudattiin.


title: Cecelia Ahern

text:
Cecelia Ahern (s. 30. syyskuuta 1981 Dublin) on suosittu irlantilainen kirjailija. Hänen esikoisromaaninsa "P.S. Rakastan sinua" (2004) on käännetty 50 kielelle ja siitä on tehty myös samanniminen elokuvasovitus. Ahern oli myös yksi ABC:n komediasarjan "Samantha" (2007–2009) käsikirjoittajista.
Ennen kirjailijan uraa Ahern suoritti journalistiikan loppututkinnon Griffith Collegessa Dublinissa. Vuonna 2002, Cecelia Ahernin ollessa 21-vuotias, hän kirjoitti ensimmäisen kirjansa, "P.S. Rakastan sinua", joka julkaistiin vuonna 2004 ja oli myydyin kirja Irlannissa (19 viikkoa), Isossa-Britanniassa, Yhdysvalloissa, Saksassa ja Alankomaissa. Kirjaa on myyty yli 40 maassa ja siitä on tehty Richard LaGravenesen ohjaama elokuva, jonka pääosissa näyttelevät Hilary Swank ja Gerard Butler.


title: Cecelia Ahern

text: Cecelia Ahernin isä on Irlannin entinen pääministeri Bertie Ahern. Cecelian vanhempi sisar Georgina Ahern on naimisissa Westlifesta tunnetuksi tulleen laulaja Nicky Byrnen kanssa.


title: Cecelia Ahern

text: Vuonna 2000 Ahern kuului Irlannin Eurovision laulukilpailun karsinnoissa kolmanneksi tulleeseen yhtyeeseen Shimma.


title: Cecelia Ahern

text: Joulukuussa 2009 Ahernin kerrottiin synnyttäneen hänen ja kumppaninsa David Keoghanin esikoistyttären.


title: Olennainen välittyy

text: Olennainen välittyy on suomalaisen muusikon Kauko Röyhkän livelevy, ja kaikkiaan 13. albumi. Se julkaistiin vuonna 1992. Albumin äänitykset on tehty kasettinauhurilla, korvalappustereoilla tai muulla epämääräisellä kalustolla eri puolilla Suomea vuosina 1985-1989.


title: Suojeluspyhimys

text: Suojeluspyhimys on pyhimys, jonka uskotaan suojelevan esimerkiksi jotakin tiettyä paikkakuntaa, kirkkoa, ammattikuntaa tai yksityistä henkilöä.


title: Britta Johansson Norgren

text: Britta Johansson Norgren (o.s. Norgren, s. 30. maaliskuuta 1983 Bälinge) on ruotsalainen maastohiihtäjä.


title: Britta Johansson Norgren

text: Johansson Norgren on kilpaillut kansainvälisellä tasolla kaudesta 2001–2002 lähtien. Hän oli Torinon olympialaisten 2006 10 kilometrin kilpailussa yhdestoista, sprintissä kolmastoista ja takaa-ajossa viidestoista, lisäksi hän hiihti kolmannen osuuden Ruotsin 4×5 kilometrin viestijoukkueessa, joka sijoittui neljänneksi.


title: Britta Johansson Norgren

text: Sapporon MM-kilpailuissa 2007 Johansson Norgren hiihti ankkuriosuuden Ruotsin 4×5 kilometrin viestijoukkueessa, joka oli jälleen neljäs. Liberecin MM-kilpailuissa 2009 hän hiihti toisen osuuden Ruotsin saadessa viestipronssia. Oslon MM-kisoissa 2011 hän oli kolmannella osuudella Ruotsin hopeajoukkueessa. Sotšin olympialaisissa 2014 hän oli vapaan hiihtotavan sprintissä neljästoista.


title: Britta Johansson Norgren

text: Maailmancupissa Johansson Norgren on ollut voittamassa kahta joukkuekilpailua: Hän hiihti ankkuriosuuden Ruotsin voittaessa viestikilpailun Davosissa helmikuussa 2007. Saman vuoden lokakuussa hän voitti Charlotte Kallan kanssa parisprintin Düsseldorfissa.


title: Britta Johansson Norgren

text: Vuodesta 2014 lähtien Johansson Norgren on keskittynyt maratonmatkojen Ski Classics -sarjaan. Hän on voittanut sarjan kokonaiskilpailun kausilla 2015–2016, 2016–2017 ja 2017–2018. Tammikuuhun 2019 mennessä hän on voittanut sarjassa 16 osakilpailua ja on sarjan voittotilaston kärjessä.


title: Charles Frederick Worth

text: Charles Frederick Worth (13. lokakuuta 1825 – 10. maaliskuuta 1895) oli yksi 1800-luvun tärkeimmistä muotisuunnittelijoista. Häntä kutsutaan myös haute couturen isäksi, sillä hän käytti ensimmäisenä termiä.


title: Väinö Kamppuri

text: Väinö Kamppuri (11. elokuuta 1891 Viipuri – 10. heinäkuuta 1972 Hattula) oli suomalainen taidemaalari.


title: Väinö Kamppuri

text: Kamppuri oli viipurilaisen vahtimestarin poika, joka opetteli ensin ammattimaalariksi, mutta toimi myös valokuvien retusoijana. Taideopintonsa hän aloitti Viipurin taiteenystäväin piirustuskoulussa 1907 ja jatkoi niitä Suomen taideyhdistyksen piirustuskoulussa 1912–1914. Opinnot jäivät lyhyiksi taloudellisten vaikeuksien takia ja seuraavat kymmenen vuotta Kamppuri vietti satunnaisia töitä tehden. Taiteilijan uransa hän aloitti varsinaisesti vasta 1924. Kamppuri piti ensimmäisen yksityisen näyttelynsä 1926 Helsingin Taidesalongissa. Kamppurin maalausten aiheita olivat hämäläinen kulttuurimaisema ja melankoliset kaupunkikuvat. Hän asui vuodesta 1938 kuolemaansa saakka eli yli 30 vuotta Hämeessä Hattulan Mierolassa. Kamppuri maalasi kuitenkin myös Lapin maisemia, esimerkiksi kesät 1936–1938 hän maalasi Petsamossa. Kamppuri matkusti toisaalta paljon muun muassa Ranskassa ja Espanjassa sekä muualla Euroopassa ja sai näiltä matkoilta vaikutteita omaan työhönsä. Teollisuusmies Jalo Sihtola oli Kamppurin mesenaatti.


title: Väinö Kamppuri

text: Kamppuri palkittiin vuonna 1954 Pro Finlandia -mitalilla. Hän sai professorin arvonimen 1967.


title: Between the Buttons

text: Between the Buttons on brittiläisen rockyhtye The Rolling Stonesin vuoden 1967 alkupuolella julkaistu albumi. Sen tavoitteena oli vetää vertoja tuon ajan klassikkoteoksille, kuten The Beatlesin "Revolverille" ja Bob Dylanin "Blonde on Blondelle". Pitkälti Brian Jonesin instrumenttilisäysten ansiosta "Between the Buttons" on yksi yhtyeen monipuolisimmista tuotoksista.


title: Between the Buttons

text:
Albumin Ison-Britannian ja Yhdysvaltain painosten kappalesisällöissä on pieniä eroja.
Yhdysvaltain versio sisältää vain hieman ennen albumia julkaistun hittisinglen molemmat kappaleet; "Let's Spend the Night Together" (UK #3) ja "Ruby Tuesday" (UK #3, USA #1).
Kappaleet, jotka puuttuivat Yhdysvaltain painoksesta, julkaistiin saman vuoden kesällä ensisijaisesti Yhdysvaltojen markkinoille suunnatulla albumilla "Flowers".


title: Between the Buttons

text:
Yhdysvalloissa radioasemat kieltäytyivät soittamasta a-puolen "Let's Spend the Night Together" -kappaletta sen vihjailevien sanoitusten vuoksi. Sen sijaan asemat soittivat b-puolen kappaletta "Ruby Tuesday", joka nousi listaykköseksi.
Yhtye pääsi esiintymään myös kuuluisaan Ed Sullivan Show'hun, jossa solisti Mick Jagger vaadittiin laulamaan sanat "Let's Spend the Night Together" muodossa "Let's Spend Some Time Together".


title: Between the Buttons

text: Vuonna 2003 albumi valittiin Rolling Stone -lehden kaikkien aikojen top 500 -albumilistalla sijalle 355.


title: Between the Buttons

text:
A-puoli
B-puoli


title: Step Up (elokuva)

text: Step Up on yhdysvaltalainen vuonna 2006 valmistunut elokuva, jonka on ohjannut Anne Fletcher. Pääosia näyttelevät Channing Tatum ja Jenna Dewan. Lajityypiltään elokuva on romanttinen draama.Elokuva kertoo köyhästä pojasta, joka asuu kasvattivanhempiensa luona slummissa ja rikkaasta tytöstä, joka asuu hienossa talossa äitinsä kanssa. Heitä molempia yhdistää rakkaus tanssiin. Tyler joutuu tuhoamansa koulun teatterinlavan seurauksena yhdyskuntapalveluun siivoamaan rikkaiden taidekouluun, jossa Nora opiskelee. Nora tarvitsee kipeästi tanssiparia oman parinsa loukattuaan jalkansa, ja ilmenee, että Tylerkin rakastaa tanssia, muttei balettia kuten Nora, vaan hip-hoppia. Lopulta he yhdistävät baletin ja hip-hopin loppuesitykseen, ja näin erilaiset nuoret tuovat tanssiin omaa tyyliään, ja lopulta he rakastuvat toisiinsa.


title: Pål Gunnar Mikkelsplass

text: Pål Gunnar Mikkelsplass (s. 29. huhtikuuta 1961) on norjalainen entinen maastohiihtäjä.


title: Pål Gunnar Mikkelsplass

text: Mikkelsplass kilpaili hiihdon maailmancupissa vuosina 1982–1996. Hän sijoittui maailmancupin kokonaiskilpailussa parhaimmillaan kolmanneksi vuonna 1988. Samana vuonna hän voitti hopeaa Calgaryn olympiakisoissa 15 kilometrin hiihdossa. Vuotta myöhemmin hän voitti niin ikään hopeaa Lahden MM-kisoissa. Oslon ja Seefeldin MM-kisoissa Mikkelsplass oli mukana kultaa voittaneessa Norjan viestihiihtojoukkueessa.


title: Astrid Uhrenholdt Jacobsen

text: Astrid Uhrenholdt Jacobsen (s. 22. tammikuuta 1987 Trondheim) on norjalainen maastohiihtäjä, sprintin maailmanmesari sekä viestin olympiavoittaja ja maailmanmestari.


title: Astrid Uhrenholdt Jacobsen

text: Jacobsen on kilpaillut kansainvälisellä tasolla kaudesta 2003–2004 lähtien. Hän saavutti junioreiden MM-kisoissa hopeaa sprinttikilpailussa Rovaniemellä maaliskuussa 2005. Seuraavana talvena hän voitti Kranj'ssa junioreiden maailmanmestaruuden sekä sprintissä että 5 kilometrillä.


title: Astrid Uhrenholdt Jacobsen

text: Sapporon MM-kilpailuissa 2007 Jacobsen voitti perinteisellä tyylillä hiihdetyn henkilökohtaisen sprintin kultaa ennen Petra Majdičia ja Virpi Kuitusta. Parisprintissä hän sai pronssia yhdessä Marit Bjørgenin kanssa. Lisäksi Jacobsen hiihti ankkuriosuuden Norjan pronssijoukkueessa 4×5 kilometrin viestissä. Samana talvena Jacobsen sijoittui toiseksi maailmancupin sprinttikilpailussa Otepäässä; sprintticupin loppupisteissä hän oli kymmenes. Nuorten MM-kilpailuissa Tarvisiossa hän voitti kultaa sprintissä ja pronssia viidellä kilometrillä. Lisäksi hän voitti Norjan sprinttimestaruuden.


title: Astrid Uhrenholdt Jacobsen

text: Maailmancup-kaudella 2007–2008 Jacobsen voitti Rybinskissä vapaan hiihtotavan 15 kilometrin yhteislähtökilpailun ja sijoittui sprintissä toiseksi. Liberecissä hän voitti 7,6 kilometrin vapaan tyylin kilpailun ja Falunissa yhdistelmäkilpailun. Lisäksi hän kuului Beitostølenissä ja Falunissa Norjan voitokkaaseen 4×5 kilometrin viestijoukkueeseen. Kuusamossa Jacobsen sijoittui toiseksi sekä sprintissä että 10 kilometrin perinteisen hiihtotavan kilpailussa. Perinteisen sprintissä hän oli Canmoressa ja Otepäässä toinen sekä Drammenissa kolmas. Bormion finaalitapahtumassa hän oli toinen 2,5 kilometrin vapaan tyylin kilpailussa. Maailmancupin kokonaispisteissä ja sprintticupissa Jacobsen oli toinen. Lisäksi hän voitti edellisvuoden tapaan Norjan sprinttimestaruuden.


title: Astrid Uhrenholdt Jacobsen

text: Jacobsen sijoittui Liberecin MM-kilpailuissa 2009 parisprintissä viidenneksi ja voitti samana vuonna Norjan mestaruuden 10 kilometrillä. Vancouverin olympialaisissa 2010 hän oli perinteisen hiihtotavan sprintissä seitsemäs ja parisprintissä viides Celine Brun-Lien kanssa. Oslon MM-kilpailuissa 2011 Jacobsen sai pronssia parisprintissä ja sijoittui vapaan hiihtotavan sprintissä yhdeksänneksi. Myöhemmin samana talvena hän saavutti ensimmäisen maailmancupin palkintokorokepaikkansa kolmeen vuoteen oltuaan toinen Lahden sprinttikilpailussa. Maailmancupin kokonaiskilpailussa hän oli kahdeksas ja sprintticupissa seitsemäs. Kaudella 2011–2012 hän kuului Norjan voitokkaaseen viestijoukkueeseen Nové Městossa ja sijoittui toiseksi Drammenin perinteisen sprintissä. Hän voitti Norjan-mestaruuden 10 kilometrin vapaan hiihtotavan kilpailussa. Maailmancupin kokonaiskilpailussa hän oli yhdeksäs, samoin kuin seuraavalla kaudella.


title: Astrid Uhrenholdt Jacobsen

text: Jacobsen sijoittui Val di Fiemmen MM-kilpailuissa 2013 yhdistelmäkilpailussa yhdeksänneksi. Hän voitti samana vuonna Norjan-mestaruuden 30 kilometrillä. Kaudella 2013–2014 Jacobsen sijoittui toiseksi Tour de Skin kokonaiskilpailussa. Hän oli kilpailun aikana viidellä etapilla toiseksi nopein. Maailmancupin kokonaiskilpailussa hän oli kolmas. Sotšin olympialaisissa 2014 hän oli vapaan hiihtotavan sprintissä neljäs. Maailmancup-kaudella 2014–2015 hän voitti Rybinskin 10 kilometrin vapaan hiihtotavan kilpailun ja sijoittui kolmanneksi Oslon 30 kilometrin vapaan hiihtotavan yhteislähtökilpailussa. Jacobsen sijoittui Falunin MM-kilpailuissa 2015 yhdistelmäkilpailussa toiseksi ja hiihti kolmannen osuuden kultaa voittaneessa Norjan viestijoukkueessa.


title: Astrid Uhrenholdt Jacobsen

text: Kaudella 2015–2016 Jacobsen sijoittui toiseksi Planican vapaan hiihtotavan sprintissä ja Nové Měston vapaan hiihtotavan 10 kilometrillä. Hän kuului Nové Městossa myös Norjan voitokkaaseen viestijoukkueeseen. Falunissa hän oli kolmas 10 kilometrin vapaan hiihtotavan yhteislähtökilpailussa. Maailmancupin kokonaiskilpailussa hän sijoittui seitsemänneksi ja sprintticupissa viidenneksi. Hän voitti Norjan-mestaruuden 10 kilometrin perinteisen kilpailussa ja 15 kilometrin yhdistelmäkilpailussa. Kaudella 2016–2017 hän kuului Norjan voittoisaan viestijoukkueeseen Ulricehamnissa. Lahden MM-kilpailuissa 2017 hän saavutti pronssia 10 kilometrin perinteisen hiihtotavan kilpailussa ja 30 kilometrin vapaan hiihtotavan yhteislähtökilpailussa. Viestissä hän hiihti kolmannen osuuden Norjan kultajoukkueessa. Lisäksi hän sijoittui yhdistelmäkilpailussa kahdeksanneksi. Pyeongchangin olympialaisissa 2018 hän hiihti toisen osuuden kultaa voittaneessa Norjan viestijoukkueessa.


title: Astrid Uhrenholdt Jacobsen

text: Jacobsen sijoittui kaudella 2018–2019 Ulricehamnissa toiseksi 10 kilometrin vapaan hiihtotavan kilpailussa ja oli mukana voittamassa 4 × 5 kilometrin viestiä.


title: Lauri Pelkonen

text: Lauri Arvid Pelkonen () oli suomalainen jääkäri. Hän oli sotilaskoulutuksensa Saksassa saanut jääkäri, joka sai tulikasteensa ensimmäisessä maailmansodassa Saksan itärintamalla Misse-joella. Myöhemmin hänestä tuli ensimmäinen kaatunut jääkäri Suomen sisällissodassa.


title: Lauri Pelkonen

text: Hänen vanhempansa olivat maanviljelijä Jaakko Pelkonen ja Amanda Karoliina Lindroos. Pelkonen kirjoitti ylioppilaaksi Käkisalmen yhteiskoulusta vuonna 1913 ja liittyi Karjalaiseen osakuntaan. Opintojaan hän jatkoi Kauppakorkeakoulussa vuosina 1913–1914.


title: Lauri Pelkonen

text: Hän työskenteli opettajana Väisälän Särkisalon kansakoulussa vuonna 1914 ja kirjurina Hiitolan-Raasulin rautatienrakennustyömailla vuonna 1915 ennen liittymistään vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 30. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Pataljoona rintamalta paluun jälkeen Pelkonen siirrettiin 2. konekiväärikomppaniaan 10. heinäkuuta 1917. Hän osallistui vuonna 1917 Polangenissa järjestetyille erikoiskursseille (pommarikurssi).


title: Lauri Pelkonen

text: Jääkäri Lauri Pelkonen 2. konekiväärikomppaniasta palasi suomeen aselaiva S/S Equityllä Merikarvialle 3. komennuskunnan mukana. Laiva lähti Saksasta 2. joulukuuta 1917, hänen mukanaan tulivat Gewehrführerit: Bertel Petrelius myöh. Pertamo 1. kk. komppaniasta, Ilmari Viljanen 1. kk. komppaniasta, Volter Asplund 2. kk. komppaniasta, Kaarlo Kaarlonen 2. kk. komppaniasta, Hilfsgewehrführerit: Pekka Heikka 2. kk. komppaniasta, Hans Nehrman 1. kk. komppaniasta, Viljo Brander myöh. Paloheimo 1. kk. komppaniasta, Aarne Salminen 2. kk. komppaniasta ja Onni Purhonen 1. kk. komppaniasta, Jääkärit: Yrjö Väinönheimo 2. kk. komppaniasta, Nestori Karhula 2. kk. komppaniasta, Urho Sihvonen 1. kk. komppaniasta, Toivo Pursiainen 2. kk. komppaniasta, Juhana Vakkilainen 1. kk. komppaniasta, Matti Yrjö Välikangas 1. kk. komppaniasta, Albert Rosenholm 1. kk. komppaniasta, Vilho Korte 2. kk. komppaniasta, Otto Nenonen 2. kk. komppaniasta, Felix Dickert 3. komppaniasta, Johan Benjamin Jauhiainen 1. kk. komppaniasta, Lauri Rantasalo 1. kk. komppaniasta ja sähköttäjänä jääkäri Karl Edvard Nyström tiedonantojoukkueesta.


title: Lauri Pelkonen

text: Suomeen palattuaan Pelkonen (peitenimellä Kitunen) komennettiin "Uuden metsätoimiston määräyksestä" Lappeenrantaan suojeluskuntakouluttajaksi ja edelleen suojeluskunnan johtajaksi Taavettiin. Lappeenrannan piirissä Pelkonen toimi sisällissodan alkuun saakka perustaen suojeluskuntia ja kouluttaen niihin miehiä. Koulutustehtäviä hän suoritti muun muassa Lappeella, Savitaipaleella, Luumäellä ja Joutsenossa.


title: Lauri Pelkonen

text: Tammikuun 19. päivänä 1918 suorittivat Taavetin suojeluskuntalaiset punaisille tarkoitetun aselastin kaappaamisen Somerin pysäkillä. Kaksi päivää myöhemmin Lappeenrannan työväen järjestyskaarti lähti hakemaan aselastia takaisin. Pelkonen sai surmansa syntyneessä Taavetin kahakassa ensimmäisenä jääkärinä sisällissodassa. Kuollessaan hän oli naimaton ja kirjoilla Pyhäjärvellä. Hän menehtyi rinnan lävistäneeseen luotiin ja hänet on haudattu yksityishautaan Pyhäjärven hautausmaalle.


title: Lauri Pelkonen

text: Taavetissa Pelkosen kuolinpaikalla nykyisten Marttilan- ja Jääkärinteiden risteyksessä on vuonna 1933 paljastettu muistomerkki.


title: Therese Johaug

text: Therese Johaug (s. 25. kesäkuuta 1988 Os, Hedmark, Norja) on norjalainen maastohiihtäjä. Hän on olympiavoittaja ja seitsenkertainen maailmanmestari. Hän jäi kiinni dopingin käytöstä vuonna 2016 ja sai 13 kuukauden kilpailukiellon. Urheilun kansainvälinen vetoomustuomioistuin CAS kuitenkin pidensi elokuussa 2017 kilpailukiellon 18 kuukauteen.


title: Therese Johaug

text: Johaug on kilpaillut kansainvälisellä tasolla kaudesta 2005–2006 lähtien. Hän voitti pronssia Sapporon MM-kilpailuissa 2007 30 kilometrin perinteisen tyylin yhteislähtökilpailussa Virpi Kuitusen ja Kristin Steiran jälkeen vain 18-vuotiaana; Aino-Kaisa Saarinen oli neljäs parikymmentä sekuntia Johaugille hävinneenä. Myöhemmin samalla kaudella Johaug saavutti pronssia nuorten MM-kisojen yhdistelmäkilpailussa Tarvisiossa. Lisäksi hän oli kolmas maailmancupin yhdistelmäkilpailussa Falunissa ja voitti Norjan mestaruuden 30 kilometrillä.


title: Therese Johaug

text: Kaudella 2007–2008 Johaug kuului Norjan voitokkaaseen viestijoukkueeseen sekä Beitostølenissä että Davosissa. 10 kilometrin perinteisen hiihtotavan kilpailuissa hän oli kolmas Tour de Skin osakilpailussa Nové Městossa sekä maailmancup-kisassa Otepäässä. Nuorten MM-kilpailuissa hän voitti kultaa 5 kilometrin perinteisen ja 10 kilometrin vapaan hiihtotavan kilpailuissa sekä viestissä.


title: Therese Johaug

text: Maailmancup-kaudella 2008–2009 Johaug kuului Norjan voitokkaaseen viestijoukkueeseen Jällivaarassa. La Clusaz'ssa hän oli 15 kilometrin vapaan hiihtotavan yhteislähtökilpailussa kolmas. Tour de Skillä hän oli nopein Val di Fiemmen viimeisellä etapilla. Maailmancupin finaalitapahtumassa Falunissa hän oli toinen ja maailmancupin kokonaispisteissä kahdeksas. Liberecin MM-kilpailuissa hän sijoittui 10 kilometrin perinteisen kilpailussa kymmenenneksi, yhdistelmäkilpailussa kuudenneksi ja 30 kilometrin vapaalla neljänneksi. Lisäksi hän voitti Norjan mestaruuden 30 kilometrillä.


title: Therese Johaug

text: Johaug sijoittui Vancouverin olympialaisissa 2010 yhdistelmäkilpailussa kuudenneksi ja 30 kilometrin perinteisellä seitsemänneksi. Norjan kultaa voittaneessa viestijoukkueessa hän hiihti toisen osuuden. Maailmancupkaudella 2009–2010 hän oli Salpausselän Kisoissa kolmas yhdistelmäkilpailussa ja kuului Norjan voitokkaaseen viestijoukkueeseen. Holmenkollenin 30 kilometrin vapaan hiihtotavan yhteislähtökilpailussa hän sijoittui kolmanneksi.


title: Therese Johaug

text: Johaug kuului maailmancupkaudella 2010–2011 Norjan voitokkaaseen viestijoukkueeseen Jällivaarassa ja La Clusaz'ssa. Davosin 10 kilometrin perinteisen hiihtotavan kilpailussa hän oli kolmas. Tour de Skin kokonaiskilpailussa hän sijoittui toiseksi ja oli viimeisellä osuudella nopein. Otepään perinteisen hiihtotavan 10 kilometrin kisassa hän oli kolmas. Oslon MM-kilpailuissa Johaug voitti 30 kilometrin vapaan hiihtotavan yhteislähtökilpailun maailmanmestaruuden 44 sekunnin erolla Marit Bjørgeniin. Hän hiihti myös toisen osuuden Norjan kultajoukkueessa 4 × 5 kilometrin viestissä ja sai pronssia yhdistelmäkilpailussa. Lisäksi hän oli 10 kilometrin perinteisen kilpailussa neljäs. Salpausselän Kisoissa hän voitti yhdistelmäkilpailun. Maailmancupin finaalitapahtumassa Falunissa hän oli kolmas. Maailmancupin kokonaiskilpailussa hän sijoittui neljänneksi ja normaalimatkojen cupissa kolmanneksi.


title: Therese Johaug

text:
Johaug sijoittui maailmancupkaudella 2011–2012 toiseksi Kuusamon kolmen kilpailun yhdistelmässä ja kolmanneksi Davosin 15 kilometrin vapaan hiihtotavan kilpailussa. Roglan 10 kilometrin perinteisen hiihtotavan yhteislähtökilpailussa hän oli toinen. Hän kuului Norjan voitokkaaseen viestijoukkueeseen Sjusjøenissa. Tour de Skin lopputuloksissa Johaug sijoittui kolmanneksi. Hän oli nopein kiertueen päättäneellä osuudella. Otepään perinteisen tavan 10 kilometrillä hän sijoittui kolmanneksi. Hän voitti 15 kilometrin yhdistelmäkilpailun Rybinskissä. Nové Městossa hän oli kolmas 15 kilometrin perinteisen hiihtotavan yhteislähtökilpailussa ja kuului Norjan voitokkaaseen viestijoukkueeseen. Szklarska Porębassa hän sijoittui kolmanneksi 10 kilometrin perinteisen hiihtotavan kilpailussa. Lahdessa hän voitti yhdistelmäkilpailun. Holmenkollenin 30 kilometrin perinteisen yhteislähtökilpailussa hän oli kolmas. Hän sijoittui kolmanneksi sekä maailmancupin kokonaiskilpailussa että normaalimatkojen cupissa.
Maailmancupkaudella 2012–2013 Johaug sijoittui toiseksi Jällivaaran 10 kilometrin vapaan kilpailussa. Tour de Skillä Johaug sijoittui toiseksi ollen jälleen nopein viimeisellä osuudella. La Clusaz'n 10 kilometrin perinteisen hiihtotavan yhteislähtökilpailussa hän sijoittui toiseksi ja kuului Norjan voitokkaaseen viestijoukkueeseen. Hän voitti Davosin 10 kilometrin vapaan hiihtotavan kilpailun. Val di Fiemmen MM-kilpailuissa Johaug voitti kultaa 10 kilometrin vapaan hiihtotavan kilpailussa, oli yhdistelmäkilpailun toinen ja 30 kilometrin perinteisen hiihtotavan yhteislähtökilpailussa kolmas. Viestistä hän voitti kultaa yhdessä Norjan joukkueen kanssa. Johaug voitti Oslon 30 kilometrin vapaan hiihtotavan yhteislähtökilpailun. Hän oli toinen sekä Falunin finaalitapahtumassa, maailmancupin kokonaiskilpailussa että normaalimatkojen cupissa.


title: Therese Johaug

text: Kaudella 2013–2014 Johaug sijoittui kolmanneksi Kuusamon avaustapahtumassa. Lillehammerissa hän kuului voitokkaaseen Norjan viestijoukkueeseen. Davosin 15 kilometrin vapaan hiihtotavan kilpailussa Johaug sijoittui toiseksi. Tour de Skillä Johaug saavutti kokonaisvoiton ensimmäisenä norjalaisena kilpailun historiassa. Hän oli nopein Val di Fiemmessä käydyissä kahdessa viimeisessä osakilpailussa: 5 kilometrin perinteisen hiihtotavan kilpailussa ja Alpe Cermisin nousuun päättyneellä viimeisellä etapilla. Helmikuussa Johaug sijoittui toiseksi Toblachin 10 kilometrin perinteisen hiihtotavan kilpailussa. Johaug sijoittui Sotšin olympialaisissa 2014 yhdistelmäkilpailussa neljänneksi. 10 kilometrin perinteisen hiihtotavan väliaikalähtökilpailussa hän saavutti pronssia. 30 kilometrin vapaan hiihtotavan yhteislähtökilpailussa Johaug saavutti hopeaa. Salpausselän kisoissa hän sijoittui vapaan hiihtotavan 10 kilometrillä kolmanneksi. Oslon 30 kilometrin perinteisen hiihtotavan kilpailussa hän sijoittui toiseksi. Falunissa Johaug voitti maailmancupin finaalitapahtuman ja varmisti maailmancupin kokonaiskilpailun voiton, joka oli hänen uransa ensimmäinen. Hän voitti myös normaalimatkojen cupin.


title: Therese Johaug

text: Kaudella 2014–2015 Johaug voitti Kuusamon 10 kilometrin perinteisen hiihtotavan kilpailun ja sijoittui toiseksi Lillehammerin 3 päivän kiertueella. Davosin 10 kilometrin perinteisen hiihtotavan kilpailussa hän otti voiton. Tour de Skillä hän oli nopein Val di Fiemmen 10 kilometrin perinteisen hiihtotavan yhteislähtökilpailussa sekä jyrkkään nousuun päättyneellä viimeisellä etapilla. Kokonaiskilpailussa hän sijoittui toiseksi. Hän oli kolmas Östersundin 10 kilometrin vapaan hiihtotavan kilpailussa. Falunin MM-kilpailuissa 2015 Johaug voitti kultaa yhdistelmäkilpailussa, viestissä ja 30 kilometrin perinteisen hiihtotavan yhteislähtökilpailussa. Maaliskuussa Johaug sijoittui toiseksi Oslon 30 kilometrin vapaan hiihtotavan yhteislähtökilpailussa. Hän sijoittui toiseksi maailmancupin kokonaiskilpailussa ja normaalimatkojen cupissa.


title: Therese Johaug

text: Kaudella 2015–2016 Johaug voitti Kuusamon avaustapahtuman. Lillehammerissa hän voitti 15 kilometrin yhdistelmäkilpailun ja viestin. Hän voitti Davosin 15 kilometrin vapaan ja Toblachin 10 kilometrin perinteisen hiihtotavan kilpailut. Tour de Skillä hän voitti Lenzerheidessa 15 kilometrin ja Oberstdorfissa 10 kilometrin perinteisen hiihtotavan yhteislähtökilpailut. Hän oli nopein myös pitkään loppunousuun päättyneellä viimeisellä etapilla, jonka aikana hän nousi kokonaiskilpailun voittoon ohitettuaan Ingvild Flugstad Østbergin ja jätettyään hänet lopulta 2 minuutin 20 sekunnin päähän. Nové Městossa hän voitti 10 kilometrin vapaan hiihtotavan kilpailun ja kuului Norjan voitokkaaseen viestijoukkueeseen. Hän voitti Oslossa 30 kilometrin perinteisen hiihtotavan yhteislähtökilpailun sekä Falunissa viiden kilometrin perinteisen kilpailun ja kymmenen kilometrin vapaan yhteislähtökilpailun. Lahdessa hän voitti 15 kilometrin yhdistelmäkilpailun. Ski Tour Canadalla hän voitti 10,5 kilometrin perinteisen hiihtotavan yhteislähtökilpailun Quebecissa sekä Tourin kokonaiskilpailun. Hän voitti maailmancupin kokonaiskilpailun ja normaalimatkojen cupin.


title: Therese Johaug

text: Johaug palasi kilpaladuille 16. marraskuuta 2018 Norjan Beitostølenissä hiihdettävässä 10 kilometrin perinteisessä klpailussa.


title: Therese Johaug

text: Kaudella 2018–2019 Johaug voitti Kuusamon avaustaphtumassa 10 kilometrin perinteisessä kilpailussa. Lillehammerin Nordic opening -tapahtumassa hän voitti 10 kilometrin vapaan hiihtotavan kilpailun, oli nopein 10 kilometrin perinteisen hiihtotavan takaa-ajokilpailun osuusajoissa ja voitti kokonaiskilpailun. Beitostølenissä hän voitti 15 kilometrin vapaan hiihtotavan väliaikalähtökilpailun ja viestin. Davosissa hän voitti 10 kilometrin vapaan hiihtotavan kilpailun. Johaug ei kilpaillut Tour de Ski:llä, mutta voitti heti ensimmäisen normaalimatkan kilpailun Tour de Ski:n jälkeen Otepäässä 10 kilometrin perinteisen kilpailun. Ulricehamnissa hän voitti 10 kilometrin vapaan hiihtotavan kilpailun ja viestin.


title: Therese Johaug

text: Norjan antidopingtoimikunta otti Johaugilta 16. syyskuuta 2016 dopingnäytteen, joka todettiin positiiviseksi. Ennen tätä dopingnäytettä Johaugia ei ollut testattu neljään kuukauteen, vaikka normaalisti urheilijoita testataan harjoitusjaksolla useasti. Johaugin informoitiin positiivisesta näytteestä 4. lokakuuta. Kansainvälinen hiihtoliitto FIS toi asian julkisuuteen 13. lokakuuta. Norjan tietotoimisto NTB uutisoi 13. lokakuuta 2016, että Therese Johaug on kärähtänyt klostebol-nimisen anabolisen steroidin käytöstä.


title: Therese Johaug

text: Norjan hiihtoliitto ja Johaug itse kertoivat, että käry johtuu Trofodermin-nimisestä voiteesta, jota käytettiin Johaugin auringon polttamien huulten hoitoon. Johaug kertoi huultensa palaneen elokuussa Norjan hiihtomaajoukkueen korkean paikanleirillä Seiser Almissa. Hänen huulensa aukesi 1. syyskuuta ja päivää myöhemmin hän meni tapaamaan Norjan hiihtomaajoukkueen lääkäri Fredrik S. Bendikseniä. Johaugin tarinan mukaan Bendiksen antoi hänelle 3. syyskuuta lääkevoidetta, joka ei tehonnut. Bendiksenin mukaan hän kävi 4. syyskuuta italialaisessa apteekissa, josta apteekin proviisori Monica Faifer myi hänelle Trofodermin-voidetta. Johaug käytti sitä 15. syyskuuta asti.


title: Therese Johaug

text: Norjan hiihtomaajoukkueen lääkäri Bendiksen kertoi dopingin käytön paljastutua, ettei tiennyt voiteen sisältäneen Wadan kielettyjen aineiden listalla olevia aineita. Hän on kuitenkin toiminut aiemmin voidetta valmistavan yhtiön lääketieteellisenä johtajana. Johaug on kertonut olevansa tarkka käyttämistään aineista, mutta hän ei silti huomannut pakkauksessa olevaa dopingiksi luokiteltavista aineista kertovaa merkintää. Bendiksenille Trofodermin-voidetta myyneen italialaisen apteekin työntekijän mukaan Trofoderminiä saa vain erikseen pyytämällä. Kohun noustua Norjan hiihtomaajoukkueen lääkäri Bendiksen erosi tehtävästään välittömästi. Monet asiantuntijat, esimerkiksi Suomen hiihtoliiton vastuulääkäri Maarit Valtonen ja hiihtovalmentaja Toni Roponen, ovat tyrmänneet Johaugin selityksen epäuskottavana. Aine, josta Johaug kärähti on sama, joka siivitti DDR:n monena vuonna olympiamenestykseen.


title: Therese Johaug

text: Syyskuussa 2016 ennen dopingkäryä Johaug myönsi käyttävänsä astmalääkettä, vaikka ei sairastakaan astmaa.


title: Therese Johaug

text: Norjan hiihtoliitto ei heti kohun noustua määrännyt Johaugia väliaikaiseen kilpailukieltoon, sillä heidän mukaansa tapauksen tutkinta oli kesken. Myös kansainvälinen hiihtoliitto FIS ja antidopingjärjestö Wada pidättäytyivät puuttumasta tapaukseen, ennen kuin Norjan hiihtoliitto vie asian eteenpäin. Norjan hiihtoliitto määräsi 19. lokakuuta 2016 Johaugin kahden kuukauden väliaikaiseen kilpailukieltoon dopingin vuoksi. Norjan antidopingkomitea ilmoitti 29. marraskuuta vaativansa Johaugille 14 kuukauden kilpailukieltoa. Norjan urheilun keskusjärjestö langetti helmikuussa 2017 rangaistukseksi kolmentoista kuukauden kilpailukiellon. Kansainvälinen hiihtoliitto FIS valittaa tapauksesta urheilun kansainväliseen vetoomustuomioistuimeen CASiin. FIS piti kilpailukieltoa liian lyhyenä. CAS pidensikin elokuussa 2017 kilpailukiellon 18 kuukauteen, eli se päättyi vasta 19. huhtikuuta 2018.


title: Therese Johaug

text: Johaug on seurustellut syksystä 2014 lähtien norjalaisen soudun maailmanmestarin Nils Jakob Hoffin (s. 1985) kanssa.


title: Banc d’Arguinin kansallispuisto

text: Banc d’Arguinin kansallispuisto () sijaitsee Mauritanian länsirannikolla. Se on tärkeä lintujen talvehtimis- ja pesimäalue. Yli kaksi miljoonaa pohjoiseurooppalaista lintua talvehtii vuosittain puiston alueella. Puistossa pesii 25 000-40 000 paria noin viidestätiostä lajista: flamingoja, pelikaaneja ja tiiroja. Puiston ytimen muodostaa joukko pieniä saaria ja hiekkasärkkiä. Niitä ympäröivät rikkaat kalavedet. Matalat, saviset rannat ovat tärkeä ruokailualue myös muualla pesiville linnuille.


title: Banc d’Arguinin kansallispuisto

text: Puisto on UNESCOn maailmanperintökohde.


title: Walter Hudson

text: Walter Hudson (1944 Brooklyn - 24. joulukuuta 1991 New York) oli maailman neljänneksi painavin ihminen. Hän painoi noin 543 kiloa vuonna 1987. Hudsonilla oli paksuin vyötärö koskaan, mikä oli 302 cm. Hudsonin kerrotaan syöneen päivittäin kaksi pussillista nakkeja, puoli kiloa pekonia, 12 munaa, yhden kokonaisen leivän, neljä hampurilaista, neljä juustopurilaista, kahdeksan annosta ranskalaisia, kolme pihviä, kaksi kanaa, neljä uuniperunaa, neljä bataattia, neljä parsakaalin päätä ja lähes kokonaisen kakun. Lisäksi hän joi yhteensä joka aterialla 17 litraa virvoitusjuomia. Hudson vietti 27 vuotta elämästään makuuhuoneessaan. Hän tuli kuuluisaksi jäätyään jumiin oviaukkoon ja hänen irrottamiseen vaadittiin kahdeksan palomiestä kolme tuntia kestäneessä operaatiossa. Amerikkalaisen koomikon Dick Gregoryn avulla Hudson laihtui Bahamiandieetin avulla 91 - 363 kiloa ja aloitti liiketoimet postimyyntiyrityksessä, joka myi vaatteitta isokokoisille naisille. Hudson kuoli 46-vuotiaana sydänkohtaukseen jouluaattona 1991, jolloin hän painoi 510 kiloa. Hudson saatiin pois makuuhuoneestaan 1,8 metriä ison reiän kautta. Hänet haudattiin 1,4 metriä leveässä, metrin syvyisessä ja 2,2 metriä pitkässä metalliarkussa.


title: Osun-Osogbo

text: Ọsun-Osogbo on pyhä lehto Nigeriassa Osun-joen varrella Osogbon kaupungin ulkopuolella. Se on Etelä-Nigerian ainoita saarekkeita lähes koskematonta ikimetsää. Se on myös yksi viimeisistä jäljellä olevista joruboiden pyhistä metsistä. Lehdossa pidetään vuosittain uskonnollinen juhla, jossa ihmiset kohtaavat perinteiset jumalansa. Aiemmin tällainen lehto oli jokaisen jorubien asuinpaikan liepeillä. Lehto on UNESCOn maailmanperintökohde vuodesta 2005 alkaen.


title: Stasis (The UA Years 1971–1975)

text: Stasis (The UA Years 1971–1975) on Hawkwindin kokoelma yhtyeen uran alkuvuosilta. Nimestä huolimatta kappaleet ovat vuosilta 1972–1974.


title: W-kansallispuisto

text: W-kansallispuisto on yksi Nigerin huomattavimmista kansallispuistoista. Sen muodostaa pätkä Niger-joen vartta, joka mutkittelee kuin kirjain W. Puisto ulottuu hiukan myös naapurimaiden Beninin ja Burkina Fason puolelle. Fulanit laiduntavat siellä karjaansa muuttaessaan vuosittain alueelta toiselle.


title: W-kansallispuisto

text: Puisto ulottuu savannilta metsäalueelle, ja se tunnetaan suurista nisäkkäistä: paviaaneista, afrikannorsuista, leopardeista, leijonista virtahevoista ja gepardeista. Päivisin aktiivisia nisäkäslajeja on laskettu yli seitsemänkymmentä.


title: Black Majesty

text: Black Majesty on australialainen power metal -yhtye, joka perustettiin vuonna 2001 Melbournessa (nimellä Kymera). Yhtyeen levy-yhtiö on saksalainen LMP Records, jonka kanssa yhtye teki sopimuksen vuonna 2002. Tällä hetkellä yhtyeellä ei ole vakituista basistia.


title: Black Majesty

text: Black Majestyn mukaan heihin vaikuttaneita yhtyeitä ovat muun muassa Iron Maiden, Judas Priest sekä Helloween.


title: Matti Kokko

text: Matti Leonard Kokko () oli suomalainen jääkärivääpeli. Hänen vanhempansa olivat maanviljelijä Juho Kokko ja Maria Sorvo.


title: Matti Kokko

text: Kokko kirjoitti ylioppilaaksi Oulun reaalilyseosta vuonna 1913 ja liittyi Pohjois-Pohjalaiseen osakuntaan. Opintojaan hän jatkoi Helsingin yliopiston filosofisen tiedekunnan fyysis-matemaattisella osastolla vuosina 1913–1914 ja Teknillisen korkeakoulun maanmittausosastolla vuonna 1915.


title: Matti Kokko

text: Kokko liittyi vapaaehtoisena Saksassa sotilaskoulutusta antavan jääkäripataljoona 27:n 3. komppaniaan 9. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän osallistui Polangenissa vuonna 1917 järjestetyille erikoiskursseille (pommarikurssi).


title: Matti Kokko

text: Kokko saapui Suomeen (Vaasaan) jääkäreiden pääjoukon mukana vääpeliksi ylennettynä 25. helmikuuta 1918. Hänet komennettiin Suomen sisällissotaan aluksi 1. Jääkärirykmentin 1. jääkäripataljoonaan, josta hänet siirrettiin 24. maaliskuuta 1918 komppanianvääpeliksi 2. Jääkärirykmentin 6. jääkäripataljoonan 3. komppaniaan. Hän otti osaa sisällissodan taisteluihin Kalevankankaalla ja Tampereella, missä hän kaatui taistelussa 3. huhtikuuta 1918 takaapäin ammuttuun räjähtävään luotiin. Kokko oli kuollessaan naimaton ja kirjoilla Paavolassa. Hänet haudattiin Paavolan sankarihautaan.


title: Veikko Kerttula

text: Veikko Juhani Kerttula (23. heinäkuuta 1940 Tampere) on suomalainen elokuvaohjaaja, televisio-ohjaaja ja näyttelijä.


title: Veikko Kerttula

text: Kerttula suoritti humanististen tieteiden kandidaatin tutkinnon Helsingin yliopistossa, näytteli Ylioppilasteatterissa ja työskenteli 1960–70-luvuilla ohjaajana Mainos-TV:ssä ja 1980-luvulla Yleisradiolla. Tuloksena oli yli 30 tv-näytelmää, mm. "Tarinoita kerrottavaksi", minisarja "Kunnon sotamies Svejkin seikkailuja", "Oikeamieliset", "Kämppä" ja "Taksikuski", jonka ohjaamisesta hän sai 1970 Jussi-patsaan. Seuraavalla vuosikymmenellä Kerttula ohjasi televisiolle muun muassa elokuvat "Se tavallinen tarina" (1972) ja "Simpauttaja" (1975), jotka nekin palkittiin parhaan ohjauksen Jusseilla. Edellinen perustuu Hannu Salaman samannimiseen romaaniin, jälkimmäinen Heikki Turusen. Kerttulan ainoa pitkän elokuvan ohjaustyö on Veijo Meren romaaniin "Jääkiekkoilijan kesä" perustuva elokuva "Iso vaalee" (1983).


title: Veikko Kerttula

text: Näyttelijänä Kerttula muistetaan erityisesti pääosastaan Mikko Niskasen elokuvassa "Hopeaa rajan takaa" (1963). Hänen vastanäyttelijöinään olivat Jaakko Pakkasvirta ja Pertti Pasanen. Lisäksi Kerttula näytteli pienen roolin Matti Ijäksen elokuvassa "Katsastus" (1988).


title: Wilford Woodruff

text: Wilford Woodruff (1. maaliskuuta 1807 – 2. syyskuuta 1898) oli Myöhempien aikojen pyhien Jeesuksen Kristuksen kirkon neljäs presidentti, profeetta ja ilmestyksensaaja vuodesta 1889 kuolemaansa asti. Häntä edelsi virassa John Taylor ja seurasi Lorenzo Snow.


title: Wilford Woodruff

text: Woodruff oli yksi Aphek ja Beulah Woodruffille syntyneistä yhdeksästä lapsesta. Isä Aphek Woodruff oli maanviljelijä ja mylläri Farmingtonissa, Connecticutissa. Wilfordin äiti Beulah kuoli pilkkukuumeeseen pojan ollessa vasta viidentoista kuukauden ikäinen. Nuoruudessaan Wilford työskenteli isänsä omistamilla myllyillä.


title: Wilford Woodruff

text: Woodruff liittyi myöhempien aikojen pyhien liikkeeseen yhdessä veljensä Azmonin kanssa 31. joulukuuta 1833 Richmondissa, New Yorkissa. Tuolloin kirkkoon kuului vain muutama tuhat jäsentä Kirtlandissa, Ohiossa. Vuonna 1835 Woodruff lähti lähetystyöhön Arkansasiin, Kentuckyyn ja Tennesseehen.


title: Wilford Woodruff

text: Monien varhaisten myöhempien aikojen pyhien tavoin Woodruff eli moniavioisuudessa. Hänellä oli viisi (mahdollisesti kuusi) vaimoa. Woodruff meni naimisiin Phoebe Whittemore Carterin kanssa 1837, Mary Ann Jacksonin kanssa 1846 (myöhemmin avioero), Emma Smoot Smithin ja Sarah Brownin kanssa 1853 ja Sarah Delight Stockingin kanssa 1857. On myös arveltu, että Woodruff olisi mennyt naimisiin kansainvälisesti tunnetun luennoitsijan ja juutalaisten oikeuksien puolustajan Lydia Mountfordin kanssa 1897. Tätä liittoa ei ole kuitenkaan pystytty vastaansanomattomasti todistamaan. Woodruffin vaimot synnyttivät hänelle kaiken kaikkiaan 33 lasta. Eräs hänen tyttäristään, Phoebe Woodruff, meni naimisiin Woodruffin seuraajaksi nousseen Lorenzo Snown kanssa.


title: Wilford Woodruff

text: Vuonna 1839 32-vuotias Wilford Woodruff kutsuttiin kahdentoista apostolin koorumin jäseneksi. Hänestä tuli myös Nauvoon kaupunginvaltuuston jäsen sekä Nauvoon legioonan, paikallisen puolisotilaallisen järjestön, kappalainen. Woodruff sai vastaanottaa endaumenttinsa profeetta Joseph Smithiltä tämän omistaman Punatiilisen kaupan yläkerrassa jo ennen Nauvoon temppelin valmistumista. Tämä nosti hänet kirkon hengelliseen ytimeen, nk. voideltujen koorumiin.


title: Wilford Woodruff

text: Profeetta Smithin saatua surmansa väkivaltaisen joukkion käsissä 27. kesäkuuta 1844 Woodruff pysytteli uskollisena kahdentoista apostolin koorumin johtajalle, kirkon myöhemmälle presidentille Brigham Youngille. Hän vaelsi ensimmäisten mormonikaravaanien mukana preerioiden ja Kalliovuorten yli länteen, kohti nykyistä Utahia. Woodruff oli ensimmäisten Suuren suolajärven laaksoon saapuneiden pioneerien joukossa vuonna 1847.


title: Wilford Woodruff

text: 1856 Woodruff alkoi palvella kirkon virallisena historioitsijana, palvellen tässä tehtävässään 33 vuoden ajan. Woodruff oli voimakas ja karismaattinen puhuja sekä selkeä teologinen ajattelija. Tämä teki hänestä erään vuosien 1856–1858 uskonnollisen uudistusliikkeen, nk. mormonireformaation, johtajista. Woodruff piti Salt Lake Cityn tabernaakkelissa tulisia saarnoja kirkon opin noudattamisen tärkeydestä. Toimiessaan St. Georgen temppelin johtajana Woodruff standardisoi endaumenttiseremonian Brigham Youngin antamien ohjeiden mukaan. Hänen kastettiin Yhdysvaltain itsenäisyysjulistuksen allekirjoittajien ja muiden "perustajaisien" puolesta. Woodruffin mukaan nämä olivat ilmestyneet hänelle tätä ennen näyssä.


title: Wilford Woodruff

text: Woodruff tuli myös tunnetuksi ahkerana ja menestyksekkäänä lähetyssaarnaajana, jonka saarnojen ansiosta tuhannet kääntyivät Myöhempien aikojen pyhien kirkon jäseniksi. Pian kääntymisensä jälkeen hän lähti lähetystyöhön Arkansasiin, Kentuckyyn ja Tennesseehen. Vuonna 1837 hän palveli Mainessa. Kahdentoista apostolin koorumin jäsenenä hän palveli Isossa-Britanniassa 1839 ja Yhdysvaltain itärannikolla 1848. Woodruff käännytti kirkkonsa jäseniksi muun muassa muiden uskontokuntien pappeja ja kerran jopa konstaapelin, joka oli lähetetty hänen luokseen pidättämään hänet laittoman lähetystyön tekemisestä.


title: Wilford Woodruff

text: Presidentti John Taylorin kuoltua 1887 Wilford Woodruff nousi kirkon johtoon apostolien koorumin vanhimpana jäsenenä. Myöhempien aikojen pyhien kirkko oli tuolloin kaaosmaisessa tilassa moniavioisuuden vastaisten lakien takia. Kirkon omaisuus oli takavarikoitu ja sen julkinen toiminta kielletty. Kirkon jäseniltä oli riistetty kansalaisoikeudet, he eivät saaneet toimia valamiehinä, eivät äänestää vaaleissa eivätkä asettua ehdolle tai tulla valituiksi julkisiin edustajantoimiin. Satoja kirkon jäseniä oli vangittu ja tuomittu moniavioisuudesta. Kirkon johtajat, mukaan lukien kahdentoista apostolin koorumi, olivat hajaantuneet eri puolille Kalliovuoria piileskellen viranomaisten vainoa. He joutuivat johtamaan kirkko salaa, ikään kuin "maan alta".


title: Wilford Woodruff

text: Kuullessaan Taylorin kuolemasta Woodruff oli Sanpete Countyssa, Utahissa. Hän matkusti heti salaa Salt Lake Cityyn ottaakseen kirkon asiat johtoonsa. Hän joutui kuitenkin piileskelemään edelleen, eikä hän voinut näyttäytyä julkisuudessa. Kaksi vuotta myöhemmin, 1889, Wilford Woodruff nimitettiin virallisesti MAP-kirkon presidentiksi. Sekä Brigham Young että John Taylor olivat odottaneet vuosia, ennen kuin järjestivät ensimmäisen presidenttikunnan ja ottivat vastaan profeetan viran, väliaikana kahdentoista apostolin koorum johti kirkkoa kollektiivisesti. Kyseessä oli siis perinne, sitä paitsi vaikeat ajat tekivät valinnan vahvistavan kokouksen koolle kutsumisen mutkikkaaksi.


title: Wilford Woodruff

text: Woodruff joutui ottamaan johtoonsa kirkon, jonka tuho näytti olevan lähellä. Oli olemassa todellinen uhka siitä, että viranomaiset lakkauttaisivat kirkon toiminnan moniavioisuuden vastaisien lakien perusteella. Woodruff ymmärsi pian, että moniavioisuudesta kiinni pitäminen toisi tuhon.


title: Wilford Woodruff

text: Vuoden valintansa jälkeen, 1890, Woodruff julkaisi nk. ensimmäisen julkisen julistuksen eli manifestin, jolla Myöhempien aikojen pyhien Jeesuksen Kristuksen kirkko luopui virallisesti moniavioisten liittojen solmimisesta Yhdysvaltain alueella. Presidentti Woodruff vetosi liittovaltion moniavioisuuden kieltäviin lakeihin, jotka Yhdysvaltain korkein oikeus oli katsonut perustuslain mukaisiksi, ja vaati kirkon jäseniä alistumaan niihin. Hän sanoi antavansa virallisen julistuksen (joka on osa Oppi ja liitot -nimistä MAP-kirkon pyhää kirjaa nimellä "Virallinen julistus n:o 1") kirkon ajallisen pelastuksen takia. Vaikka asiaa koskeva ilmoitus oli muotoiltu viralliseksi julistukseksi eikä ilmoitukseksi Jumalalta, Woodruff sanoi sen tulleen vastauksena rukoukseen ja täten ilmoituksena. Kirkon yleiskonferenssi totesi sen innoitetuksi ja täten kirkon jäseniä sitovaksi.


title: Wilford Woodruff

text: Virallisesta julistuksesta huolimatta on olemassa viitteitä siitä, että presidentti Woodruff salli moniavioisten liittojen solmimisen (tai ainakin hyväksyi ne hiljaisesti) alueilla, jotka eivät olleet Yhdysvaltain lainsäädännön alaisia. Kirkolla oli edelleen moniavioisia kolonioita Kanadassa ja Meksikossa. Moniavioisia liittoja lienee myös solmittu kansainvälisillä vesialueilla merillä. Lopullisesti MAP-kirkko teki pesäeron moniavioisuuteen vasta 1904, jolloin kirkon tuolloinen presidentti Joseph F. Smith antoi nk. II manifestin, jossa hän laajensi moniavioisuuden kiellon maailmanlaajuiseksi ja uhkasi sen rikkojia kirkosta erottamisella.


title: Wilford Woodruff

text: Kirkon talous oli kärsinyt kovin vainon vuosina. Kirkko oli pahasti velkaantunut, eikä se pystynyt lyhentämään velkojaan muutenkin vaikeassa kansantaloudellisessa tilanteessa. Presidentti Woodruff yritti tervehdyttää kirkon taloutta, siinä kuitenkaan onnistumatta.


title: Wilford Woodruff

text: Virkakaudellaan Woodruff otti käytäntöön tavan, jonka mukaan yksilöitä voidaan temppeleissä sinetöidä vain omiin sukulaisiinsa. Woodruff myös tehosti kirkon sukututkimustyötä. Hän vihki kirkolle myös kaksi uutta temppeliä, Mantin ja Salt Laken temppelin.


title: Wilford Woodruff

text: Woodruffin kauden saavutuksiin kuuluu myös se, että Utah nousi territoriosta osavaltioksi.


title: Wilford Woodruff

text: Woodruff kuoli San Franciscossa Kaliforniassa 2. syyskuuta 1898. Häntä seurasi presidenttinä hänen vävynsä Lorenzo Snow.


title: Erkki Ruokokoski

text: Erkki Ruokokoski (20. huhtikuuta 1938 Rovaniemi – 11. heinäkuuta 2005 Rautalampi) oli suomalainen näyttelijä.


title: Erkki Ruokokoski

text: Erkki Ruokokoski kasvoi ensimmäiset vuotensa Oulussa, josta hänet lähetettiin isän kaaduttua sotalapseksi Ruotsiin, jossa hän eli kuusi vuotta. Ruokokoski valmistui opettajaksi ja humanististen tieteiden kandidaatiksi Jyväskylän yliopistosta. Hän aloitti opiskeluvuosina näyttelemisen, joka muuttui vuonna 1974 ammattinäyttelijän työksi ensin Joensuussa, sitten Kouvolassa ja Kuopiossa vuonna 1985.


title: Erkki Ruokokoski

text: Erkki Ruokokoski oli omimmillaan sellaisisissa rooleissa, joissa pitää nähdä ihmisen sisälle. Ihmiselon inhimillisiä ja vajaavaisia puolia esille tuovissa rooleissa hän oli paikallaan.


title: Erkki Ruokokoski

text: Ruokokoski muistetaan esiintymisistä Timo Koivusalon elokuvissa "Rentun ruusu" (2001) ja "Sibelius" (2003), mutta hänen muistetuin roolinsa taitaa olla puliukko Tenun rooli televisiosarjassa "Reinikainen" (1982). Tämä lisäksi hän on näytellyt muun muassa Mikko Niskasen elokuvissa "Pulakapina" (1977) ja "Syksyllä kaikki on toisin" (1978).


title: M/S Clipper Racer

text: M/S "Clipper Racer" () on brittiläisen Seatruck Ferries Shipholding Ltd:n omistama ro-ro-rahtialus. Alus on rakennettu vuonna 1997 Huelvassa Espanjassa. "Clipper Racer" on rekisteröity Maltan lipun alle ja sen kotipaikka on Valletta.


title: M/S Clipper Racer

text: "Clipper Racerin" sisaraluksia ovat M/S "Clipper Ranger", M/S "Arrow" ja M/S "Hildasay".


title: M/S Clipper Racer

text: Lokakuussa 1997 vastavalmistunut alus luovutettiin Estonian Shippingin omistukseen, joka rekisteröi aluksen "Lehola"-nimisenä Viron lipun alle. Kotipaikaksi tuli Tallinna. Tämän jälkeen alus aloitti liikennöinnin linjalla Tallinna–Helsinki–Kööpenhamina–Århus. Elokuussa 1998 Lehola aikarahdattiin Czar Peter Linen Kronstadtin ja Moerdijkin väliseen liikenteeseen. Helmikuussa 1999 rahtaaja vaihtui: alus siirtyi Delom-varustamon liikenteeseen linjalle Sete–Marseille–Tunis. Lokakuussa 2000 laiva siirtyi Tallinnan ja Kielin väliseen liikenteeseen.


title: M/S Clipper Racer

text: Tammikuussa 2005 Lehola aikarahdattiin P&O Ferriesin liikenteeseen linjalle Zeebrugge/Rotterdam–Hull. Kreikkalainen Elmira Shipping osti aluksen 11. heinäkuuta ja rekisteröi sen Maltan lipun alle. Kotipaikaksi tuli Valletta. Laiva rekisteröitiin 15. elokuuta 2005 Triumph Navigationin omistukseen "RR Triumph" -nimisenä. Lippuvaltiona säilyi edelleen Malta. "RR Triumph" oli 15. heinäkuuta 2006 viimeistä päivää Zeebruggen ja Hullin välisessä liikenteessä, jonka jälkeen se siirtyi liikennöimään Liverpoolin ja Dublinin välille. Helmikuussa 2007 rahtaussopimus P&O Irish Sean kanssa päättyi ja suurempi M/S "Global Freighter" korvasi aluksen. Sopimuksen päätyttyä "RR Triumph" aikarahdattiin Balearian liikenteeseen Espanjaan. Seatruck Ferries Shipholding Ltd. osti 30. lokakuuta 2007 aluksen ja joulukuussa se sai nimen "Triumph". Helmikuusta maaliskuuhun 2008 alus oli aikarahdattuna Condor Ferriesin liikenteeseen, jonka jälkeen Isle Of Man Steam Packet aikarahtasi aluksen. Heinäkuussa 2008 alus sai nimen "Clipper Racer". Jälleen huhtikuussa 2009 "Clipper Racer" aikarahdattiin espanjalaisen Balearian liikenteeseen.


title: Wanda Dubiel

text: Wanda Agnieszka Dubiel (s. 15. marraskuuta 1974 Mikkeli) on suomalainen näyttelijä. Hän valmistui Teatterikorkeakoulusta 1998.


title: Wanda Dubiel

text: Dubiel oli 12 vuotta kiinnitettynä näyttelijänä Kansallisteatterissa ennen siirtymistään freelanceriksi vuonna 2011. Teatterin lisäksi hän on esiintynyt pienissä rooleissa muun muassa elokuvissa "Paratiisin lapset" (1994), "Levottomat" (2000), "Rakkauden rasvaprosentti" (2012) ja "Ei kiitos" (2014) sekä televisiosarjoissa "Tahdon asia" (2005), "Isänmaan toivot" (1998) ja "Täysin työkykyinen" (2003). Hän näyttelee Nelosella maaliskuussa 2014 alkaneessa draamasarjassa "Mustat lesket".


title: Wanda Dubiel

text: Wanda Dubielin isä on puolalainen jazzmuusikko ja äiti suomalainen. Dubiel on myös Puolan kansalainen. Hän on kuitenkin asunut koko ikänsä Suomessa eikä puhu puolaa.


title: Wanda Dubiel

text: Lähde:


title: Janne Auvinen

text: Janne Auvinen (s. 16. elokuuta 1965 Tampere) on suomalainen valo- ja äänisuunnittelija. Koulutukseltaan hän on teatteritaiteen maisteri (1995). Hän opiskeli teatterikorkeakoulussa 1988–1992. Auvinen on vuoden 2012 alusta toiminut turkulaisen kulttuurikeskus Logomon tapahtumajohtajana.


title: Janne Auvinen

text: Auvinen on tehnyt töitä lähes kaikissa kotimaan teattereissa, opettanut ja luennoinut alan oppilaitoksissa, kursseilla, seminaareissa ja konferensseissa Suomessa ja maailmalla. Valon ja äänen lisäksi hän suunnittelee erilaisia esitystoimintaan käytettäviä tiloja – sekä toiminnallisia että teknisiä ympäristöjä.


title: Janne Auvinen

text: Auvisen vanhemmat ovat ohjaaja Vili Auvinen ja näyttelijä Eila Roine. Hänen isoäitinsä isän puolelta oli näyttelijä-ohjaaja Hellin Auvinen-Salmi, isoisänsä näyttelijä Vilho Auvinen ja isoisä äidin puolelta näyttelijä Eero Roine.


title: Janne Auvinen

text: Auvinen esiintyi lapsena televisiossa, ensimmäisen kerran muutaman kuukauden ikäisenä televisiosarjan "Heikki ja Kaija" jaksossa, jossa hänet kastettiin. Jakso oli sarjan ensimmäinen, jonka suora lähetys myös nauhoitettiin ja tallennettiin arkistoon.


title: Juha Pursiainen (sijaisnäyttelijä)

text: Juha Pursiainen on suomalainen sijaisnäyttelijä ja stuntkoordinaattori. Hän on toiminut sijaisnäyttelijänä yli 80 elokuvassa, minkä ohella hän on esiintynyt pienissä sivurooleissa muutamissa elokuvissa, kuten "V2 – Jäätynyt enkeli" ja "Matti".


title: Phoenix Pictures

text: Phoenix Pictures on vuonna 1995 perustettu yhdysvaltalainen elokuvayhtiö. Sen perustivat yhtiön nykyinen puheenjohtaja Mike Medavoy ja nykyinen johtaja Arnold Messer. Phoenix tekee yhteistyötä tuotantoyhtiöiden Sony Pictures Entertainmentin, Onexin, FremantleMedian and Showtimen kanssa.


title: Phoenix Pictures

text: Yhtiön ensimmäiset tuotannot saivat ensi-iltansa 1996 lopulla. Ne olivat Barbra Streisandin ohjaama ja tähdittämä "Tilaa rakkaudelle" sekä Milos Formanin "Larry Flynt – minulla on oikeus".


title: Aimo Räsänen

text: Aimo ”Ami” Räsänen (s. 26. joulukuuta 1965 Vehmersalmi) on suomalainen näyttelijä.


title: Aimo Räsänen

text: Räsänen on näytellyt niin elokuvissa, televisiossa kuin teatterissakin. Hän on esiintynyt muun muassa elokuvissa "Koirankynnen leikkaaja" (2004) ja "Game Over" (2005).


title: Aimo Räsänen

text: Räsänen on ollut yksi Tampereen Työväen Teatterin pitkäaikaisimmista näyttelijöistä, kiinnitettynä vuodesta 1995. Hänen viimeisimpiä merkittäviä roolejaan ovat olleet Erkki Ranto Heikki Salon ja Sirkku Peltolan musikaalissa "Patukkaooppera" (2007) ja Seitsemän veljeksen Tuomas (2008).


title: Aimo Räsänen

text: Televisiossa Räsänen on esiintynyt hyönteistutkija, urologi ja valtiontarkastaja Sakari Pornasen roolissa Kummeli-ryhmän televisiosarjoissa "Lihaksia ja luoteja" (1996), "Lääkärit tulessa" (1998) sekä "Jurismia!" (2002). Räsänen näyttelee myös suositussa "Lehmän vuosi" -sarjassa Seppo Väkeväistä. Hän esittää Otso Karhua Ylen sarjassa "Uusi päivä".


title: Aimo Räsänen

text: Räsäsen poika Aapeli Räsänen on jääkiekon alle 18-vuotiaiden maailmanmestari vuodelta 2016.


title: Ursula Rainio

text: Ursula Rainio (alk. Merja Hannele Rainio; s. 1950 Rovaniemi) on suomalainen missi, malli ja näyttelijä. Vuodesta 2000 hän on työskennellyt kiinteistönvälittäjänä.


title: Ursula Rainio

text: Rainio oli vuoden 1970 Miss Suomi. Hän oli valintansa aikaan rovaniemeläinen ja ainut pohjoisesta tullut missi. Hän on näytellyt muun muassa Spede Pasasen elokuvassa "Kahdeksas veljes" (1971) sekä Seppo Huunosen elokuvassa "Piilopirtti" (1978).


title: Ursula Rainio

text: Ursula Rainio oli alun perin Merja Rainio, mutta jo nuorena hän halusi muuttaa nimensä Ursulaksi. Ennen missivuottaan hän oli ehtinyt esiintyä mannekiinina ja työskennellä kalatehtaalla Norjan Hammerfestissa. Miss Universum- ja Miss Eurooppa -kilpailut menivät ilman sijoitusta, mutta Miss Skandinavia -kilpailuista tuli 4. perintöprinsessan titteli. Kuwaitissa Ursula oli avaamassa Haimi-huonekalutaloa ja Pan Am -lentoyhtiön kanssa syntyi vuosia jatkunut malli- ja mainossopimus. Vuonna 1979 Ursula muutti Yhdysvaltoihin, ja vuonna 1980 hän avioitui liikemies Leif Lindbergin kanssa, joka sittemmin tuomittiin muun muassa valuuttarikoksesta. Avioliitto kesti kymmenisen vuotta. Tämän jälkeen Rainio asui Ruotsissa ja siirtyi verkostomarkkinoinnin pariin.


title: Ursula Rainio

text: Ursula Rainio oli todellinen kohumissi. Hän salasi äitinsä, teki sitten tämän kanssa Hymyn sivuilla sovinnon, poseerasi alasti Hymyn kannessa, aiheutti kohua rakkausjutuillaan ja seurusteli hetken Hymyn kustantajan Urpo Lahtisen kanssa.


title: Seppo Huunonen

text: Seppo Huunonen (s. 19. huhtikuuta 1939 Viipuri) on suomalainen elokuvaohjaaja, -käsikirjoittaja ja -tuottaja sekä kuvanveistäjä.


title: Seppo Huunonen

text: Huunonen on ohjannut kolme pitkää elokuvaa. Niistä menestynein on esikoiselokuva "Lampaansyöjät" (1972), joka oli Veikko Huovisen samannimiseen romaaniin perustuva veijaritarina kahdesta lampaanmetsästäjästä. Pääosia näyttelivät Leo Lastumäki ja Heikki Kinnunen. Myös Spede Pasanen oli kiinnostunut romaanin filmatisoinnista, mutta Huunonen ehti ennen häntä. Elokuva oli yksi 1970-luvun suomalaisen elokuvan suurimmista yleisömenestyksistä.


title: Seppo Huunonen

text:
Lampaansyöjien lisäksi Huunonen on ohjannut elokuvat "Karvat" (1974) ja "Piilopirtti" (1978). Edellinen perustui Lionel Whiten romaaniin, jonka pohjalta Jean-Luc Godard oli ohjannut elokuvansa "Hullu Pierrot" (1965). Huunosen versiossa Jean-Paul Belmondon korvasi Tampereen työväenteatterin näyttelijä Mikko Majanlahti. Jälkimmäinen puolestaan oli Huunosen yritys tehdä uudestaan Lampaansyöjien kaltainen komedia. "Karvat"-elokuvan menestys oli tekijöilleen pettymys. Se sai reilut 60 000 katsojaa eli vain noin viidenneksen Lampaansyöjien katsojaluvusta. "Piilopirtti" oli yli 230 000 katsojallaan ensi-iltavuotensa toiseksi paras yleisömenestys. 1970-luku on jäänyt Huunosen ainoaksi vuosikymmeneksi elokuvaohjaajan roolissa.
Ohjaamiensa elokuvien lisäksi Huunonen oli mukana niiden käsikirjoitustyössä. "Karvat" hän kirjoitti yksin, mutta Lampaansyöjät hän kirjoitti yhdessä Pekka Hakalan kanssa. "Piilopirtissä" hänen käsikirjoituskumppaneinaan toimivat Vesa Nuotio ja Pertti Reponen.
Huunonen suunnitteli yhdessä Henri Torrin kanssa Seattlen maailmannäyttelyn Suomen osaston 1960-luvun alussa.


title: Seppo Huunonen

text: Huunosen ja muun muassa Paavo Liskin ohjaama "Kalevala"-näytelmä Nurmeksessa oli 1980-luvun alussa maailman ensimmäinen täysmittainen Kalevala-dramatisointi. Sitä esitettiin Bomban talon ympäristössä kolmena kesänä. Huunonen asui Nurmeksessa vuosina 1981–1988.


title: Seppo Huunonen

text: Huunonen on Kalevalaisen kulttuurin liiton puheenjohtaja. Hän on julkaissut teoksen "Uuden laulun Kalevala : mythologia Fennica epos" (Kalevalaisen kulttuurin liitto, Helsinki 2004).


title: Mikko Majanlahti

text: Mikko Erkki Arvo Einari Majanlahti (vuoteen 1948 Mansikka, s. 29. elokuuta 1933 Jääski) on suomalainen näyttelijä, ohjaaja ja teatterinjohtaja.


title: Mikko Majanlahti

text: Majanlahti johti Tampereen Työväen Teatteria vuosina 1981–1986 ja Turun kaupunginteatteria vuosina 1986–1990. Tämän lisäksi hän on ollut toiminut näyttelijänä useissa näytelmissä, elokuvissa ja televisiosarjoissa. Hänet muistetaan muun muassa rooleista Mika Kaurismäen elokuvasta "Klaani" (1984) sekä Erkko Kivikosken elokuvasta "Kesyttömät veljekset" (1969). Hän on näytellyt päärooleja muun muassa televisionäytelmässä "Taide pitkä, elämä lyhyt" (1967) ja Seppo Huunosen elokuvassa "Karvat" (1974).


title: Mikko Majanlahti

text: Majanlahti oli naimisissa näyttelijä Maija-Liisa Majanlahden kanssa tämän kuolemaan 26. tammikuuta 2017 asti. Myös heidän lapsistaan, Antti Majanlahdesta (1966–2017) ja Sanna Majanlahdesta (s. 1962) tuli näyttelijöitä.


title: Maija-Liisa Majanlahti

text: Maija-Liisa Majanlahti (o.s. Sivonen, ) oli suomalainen näyttelijä.


title: Maija-Liisa Majanlahti

text: Maija-Liisa Majanlahti kävi keskikoulun ja opiskeli Teatterikoulussa 1957–1961 ja sitten Yhteiskunnallisen Korkeakoulun Draamastudiossa.


title: Maija-Liisa Majanlahti

text: Majanlahti näytteli niin teatterissa, elokuvissa kuin televisiossakin. Hänet muistetaan muun muassa Tapio Suomisen televisiosarjoista "Kovaa maata" (1994–1997) ja elokuvasta "Kivenpyörittäjän kylä" (1995) sekä lukuisista teatterinäytelmistä.


title: Maija-Liisa Majanlahti

text: Televisiosarjassa "Arvokkaasti" (2000) Majanlahti näytteli aviovaimoa vastanäyttelijänään miehensä Mikko Majanlahti. Majanlahti näytteli myös televisiosarjassa "Uusi päivä" Siiri-vanhusta ja lastenohjelmassa "Sirkuspelle Hermanni" voimanaista jaksossa Voimanainen kosii Hermannia 20. marraskuuta 1981.


title: Maija-Liisa Majanlahti

text: Majanlahti oli naimisissa näyttelijä ja teatteriohjaaja Mikko Majanlahden kanssa. Heillä on kaksi lasta, jotka ovat myös näyttelijöitä, sittemmin kuollut Antti Majanlahti (1966–2017) ja Sanna Majanlahti (s. 1962).


title: Maija-Liisa Majanlahti

text: Majanlahti kuoli vakavaan sairauteen 26. tammikuuta 2017.


title: Francesco Hayez

text: Francesco Hayez (10. helmikuuta 1791 – 21. joulukuuta 1882) oli italialainen romantiikan ajan taidemaalari. Hän syntyi Venetsiassa ranskalaistaustaiselle isälle sekä muranolaiselle äidille ja kasvoi näiden viidestä pojasta nuorimpana.


title: Francesco Hayez

text: Hayez aloitti opintonsa nuorena ja sai vuonna 1809 Venetsian akatemiasta stipendin vuoden opintoihin Accademia di San Lucassa. Hän oli Roomassa vuoteen 1814 ja muutti sen jälkeen Napoliin. Hänestä tuli vuonna 1850 Breran akatemian johtaja Milanossa.


title: Francesco Hayez

text: Hayez kuoli Milanossa tuohon aikaan hyvin korkeassa 91 vuoden iässä.


title: Francesco Hayez

text: Hayez tunnetaan muun muassa taidokkaista muotokuvamaalauksistaan.


title: Jean Moréas

text: Jean Moréas (oik. Ioánnis A. Papadiamontópoulos, ; 15. huhtikuuta 1856 – 30. huhtikuuta 1910) oli kreikkalainen pääosin ranskaksi kirjoittanut runoilija ja kirjailija. Hän syntyi Ateenassa, mutta muutti vuonna 1875 Pariisiin ja aloitti lainopintonsa Pariisin yliopistolla. Hän oli tuomarin poika.


title: Jean Moréas

text: Ranskaan lähdettyään Moréas alkoi liikkua kirjallisissa piireissä. Hänestä tuli ajan johtavia symbolistisia runoilijoita.


title: Jean Moréas

text: Moréas julkaisi yhteistyössä Paul Adamin kanssa romaanin "Les Demoiselles Goubert". Hän kuoli Pariisissa.


title: Keijo Romppainen

text: Keijo Romppainen on suomalainen näyttelijä. Romppainen esiintynyt kahdessa elokuvassa, "Joulupukin päänsärky" (1998) ja "Kuolema käy kuusi beessä" (1993). Hän on näytellyt myös kesäteattereissa, muun muassa Elimäellä ja Lapinjärven kesäteatterissa näytelmässä "Vihtorin harha-askel" (2006) ja "Votkaturistit" (2007). Hän on ollut äänenä elokuvissa "Fievel matkalla Amerikkaan", "Regular Show" (Mordecai), "Fievel matkalla Villiin länteen" ja "Basil Hiiri - Mestarietsivä" (Rattigan) sekä piirrossarjoissa "Fragglit" ja "Sandokan". Hän on myös ohjannut näytelmiä.


title: Riitta Björn

text: Riitta Annikki Björn os. Juntunen (s. 5. joulukuuta 1965 Helsinki) on suomalainen näyttelijä. Hän on opiskellut Teatterikorkeakoulun täydennyskoulutuskeskuksen kaksivuotisessa näyttelijätyön koulutusohjelmassa 1998–1999. Pohjakoulutukseltaan hän on ylioppilas (1984).


title: Sauna (vuoden 2008 elokuva)

text: Sauna on suomalainen kauhuelokuva, joka tuli ensi-iltaan 24. lokakuuta 2008. Elokuvan ohjaaja on AJ Annila ja sen on käsikirjoittanut Iiro Küttner. Elokuva sijoittuu vuoteen 1595.


title: Sauna (vuoden 2008 elokuva)

text:
Kaksikymmentäviisivuotinen sota, pitkä viha, on päättynyt Ruotsin ja Venäjän välillä. Täyssinän rauhansopimuksessa sovittua rajaa maastoon merkitsemään määrätään sekä ruotsalaisista että venäläisistä koostuvia ryhmiä, joista yhteen osallistuvat suomalaiset veljekset Eerik ja Knut Spore. Eerik on pitkän sodan kovettama, Knut Tukholmassa opiskellut kartanpiirtäjä. Matkalla veljekset surmaavat talonpojan ja jättävät tämän tyttären kellariin kuolemaan, mutta pohjoisen soilla tytön aave palaa vainoamaan heitä. Pian he saapuvat nimettömään kylään suon keskellä. Kylän laidalla sijaitsee ikivanha sauna, jossa kylää aiemmin asuttaneiden munkkiveljien uskomuksen mukaan synnit on mahdollista pestä pois.
Elokuva palkittiin vuonna 2009 kolmella Jussi-palkinnolla:Lisäksi elokuva oli ehdokkaana parhaasta miespääosasta (Ville Virtanen), parhaasta miessivuosasta (Tommi Eronen) ja parhaasta leikkauksesta.


title: Anna-Maija Valonen

text: Anna-Maija "Annu" Valonen-Nylund (s. 30. huhtikuuta 1964 Noormarkku) on suomalainen näyttelijä ja käsikirjoittaja. Annu Valonen on näytellyt Q-teatterissa vuodesta 1990 sekä tämän ohella useissa elokuva ja TV-tuotannoissa.


title: Loistomeduusa

text: Loistomeduusa ("Pelagia noctiluca") on ihmisellekin vaarallinen vaaleanpunainen polttiaiseläin (Cnidaria).


title: Loistomeduusa

text: Loistomeduusan kello on halkaisijaltaan noin kymmensenttinen. Sen lonkerot voivat kasvaa kymmenen metriä pitkiksi. Sen vaaleanpunertava kello hohtaa valoa, jos meduusaa häiritään, ja se voi myös paeta ja jättää jälkeensä hohtavaa limaa.


title: Loistomeduusa

text: Loistomeduusaa tavataan Välimerellä, Punaisellamerellä ja Atlantin lämpimissä osissa. Sitä on tavattu myös Britteinsaarten vesillä, joissa se on kuitenkin harvinainen.


title: Loistomeduusa

text: Loistomeduusat elävät avomerellä suurissa parvissa, jopa 45 kilometrin mittaisia parvia on havaittu. Ne pystyvät liikkumaan supistelemalla kelloaan, tai säätelemällä sulfidi-ionien määrää kehossaan, mikä vaikuttaa niiden kellumissyvyyteen. Enimmäkseen meduusat kuitenkin ajelehtivat merivirtojen mukana.


title: Loistomeduusa

text: Loistomeduusat syövät enimmäkseen eläinplanktonia, pieniä kaloja, äyriäisiä, toisia meduusoita ja muiden lajien mätiä. Lonkeroissa on pieniä väkäsiä, joilla meduusa tarttuu saaliiseen, ja myrkkyaineita, jotka tainnuttavat uhrin. Loistomeduusa voi lävistää jopa taskuravun suojakuoren myrkkyväkäsillään.


title: Itachi Uchiha

text:
Itachi Uchiha on fiktiivinen hahmo manga- ja animesarjasta Naruto.
Itachi on Mikoto Uchihan ja Fukagu Uchihan vanhin poika ja Sasuke Uchihan isoveli. Itachi on pienestä pitäen ollut ennennäkemättömän lahjakas ninja, jolta kaikki odottivat suuria. Häntä pidettiin nerona ylitse kaikkien muiden. Nelivuotiaana hän joutui todistamaan sotaa, jonka vuoksi hänestä tuli väkivaltaa vihaava pasifisti. Itachi valmistui ninja-akatemiasta 7-vuotiaana, oppi käyttämään sharingania 8-vuotiaana ja yleni chuuniniksi 10 vuoden iässä. 13-vuotiaana hänestä tuli Anbun ryhmänjohtaja. Ensimmäisessä osassa hän on 17-vuotias, toisessa noin 19-vuotias. Itachi on Akatsuki-nimisen rikollisjärjestön yksi kymmenestä jäsenestä ja toimii yhdessä Kisame Hoshigakin kanssa. Itachi käyttää taistellessa Mangekyou sharingan-silmiään, joilla hän voi kopioida vastustajansa liikkeet. Sen avulla hän voi myös käyttää Tsukuyomia, Susano'ota sekä Amaterasua, hyvin korkeatasoisia tekniikoita. Itachi on myös muiden Uchihoiden lailla erikoisen hyvä tuli-jutsuissa. Itachin ollessa 13-vuotias hänen sukunsa, Uchihan klaani suunnitteli Konohan pettämistä ja uuden sodan aloittamista. Itachi esti tämän surmaamalla joka ikisen Uchihan klaanin jäsenen yhdessä Obito Uchihan kanssa, jättäen henkiin vain rakkaan pikkuveljensä Sasuken. Hän käski Sasuken kostaa hänelle, koska halusi tehdä hänestä vahvemman. Mangassa on hiljattain selvinnyt, että Itachi tappoi Uchihat Konoha-kylän käskyjen takia.Tämä ei kuitenkaan ole yleisessä tiedossa, joten Itachia pidetään kylänsä pettäneenä rikollisena. Mangassa Itachi kuoli taistellessaan Sasuken kanssa ja ennen kuin hän kuoli, hän antoi mangekyon ja Amaterasun Sasukelle suojellakseen tätä.
Itachi Uchihan virallinen ninja-arvo on Chuunin, mutta hän voisi taidoillaan olla Kage.


title: Itachi Uchiha

text:
Itachi on luonteeltaan yleensä rauhallinen, erittäin älykäs ja myötätyntoinen. Häntä on myös kuvailtu lempeäksi ja hän omaa jonkinasteisen huumorintajun.
Myöhemmässä mangassa Kabuto Yakushi herättää Itachin henkiin käyttääkseen häntä sodassa, ja selviää, että Itachilla on Izanagia vahvempi tekniikka, Izanami. Sen avulla Itachi voi lähettää kohteensa harhailemaan päättymättömään silmukkaan. Itachi ja hänen veljensä Sasuke lopettivat Kabuton henkiinherätystekniikan, ja Itachi kuoli uudelleen.


title: Elämäsi

text: Elämäsi on vuonna 1975 julkaistu Christianus-kuoron studiolevy.


title: Lanttusupikas

text: Lanttusupikas eli syrjikäs on suomalainen perinneruokapiirakka. Aineksina käytetään lanttua, ruisjauhoja, siankylkeä, vehnäjauhoja, voita ja suolaa. Valmistuksessa kaaviloitu kuori täytetään ohuilla, haudutetuilla lanttuviipaleilla, taitetaan kaksinkerroin, suljetaan, paistetaan uunissa ja voidellaan paistamisen jälkeen voilla.


title: Prydainin kronikka

text: Prydainin kronikka on yhdysvaltalaisen Lloyd Alexanderin vuosina 1963–1968 julkaistu viisiosainen fantasiakirjasarja, joka suomennettiin vuosina 1987–1991. Teossarja pohjautuu löyhästi "Mabinogioniin", keskiaikaiseen walesilaiseen tarukokoelmaan. Vuonna 1973 julkaistiin vielä sarjaan liittyvä novellikokoelma "The Foundling and Other Tales from Prydain", joka sisältää lyhyitä tarinoita varsinaista sarjaa edeltäneistä tapahtumista. Kokoelmaa ei ole suomennettu.


title: Prydainin kronikka

text: Disney-yhtiön piirroselokuva "Hiidenpata" (1985) perustuu sarjan kahteen ensimmäiseen osaan.


title: Prydainin kronikka

text: Suomennos Ritva-Liisa Pilhjerta.


title: Suurta on elää

text: Suurta on elää on vuonna 1976 julkaistu Christianus-kuoron studiolevy.


title: Muikkuhyvä

text: Muikkuhyvä on suomalainen perinneruokapiirakka, jota on perinteisesti valmistettu Itä-Suomessa. Muikkuhyvä on valmistettu esimerkiksi muikuista, sianlihasta, jälkiuunileivästä ja sipulista sekä mausteista ja vedestä. Valmistuksessa sianliha ruskistetaan, leipä kuutioidaan ja ruskistetaan sianlihan kanssa ja sipulit viipaloidaan. Ainekset ladotaan kerroksittain keraamiseen uunivuokaan. Vettä lisätään noin puoleen massan korkeudesta.


title: Hän elää

text: Hän elää on vuonna 1979 julkaistu Christianus-kuoron studiolevy.


title: Kiekkomeduusat

text:
Kiekkomeduusat (Semaeostomeae) on yksi polyyppieläimiin kuuluvan meduusoiden luokan (Schyphozoa) lahkoista. Ne ovat suurikokoisia meduusoita, joiden suuaukon ympärillä on neljä suuliuskaa, joilla eläin ohjaa ravintoa suuhunsa. Suu johtaa ontelovatsaan, josta sulamattomat ruoantähteet poistuvat samaa tietä. Sukupuolielimet ovat tämän ontelon laidoilla säkkimäisissä poimuissa.
Lahkoon kuuluu kolme heimoa, joihin sisältyvät monet tunnetuimmista meduusoista, muun muassa korvameduusa ("Aurelia aurita"), hiusmeduusa ("Cyanea capillata") ja loistomeduusa ("Pelagia noctiluca").


title: Kiekkomeduusat

text:
Cyaneidae-heimoon kuuluu muiden muassa suurin kiekkomeduusalaji, hiusmeduusa "Cyanea capillata".
Pelagiidae-heimoon kuuluvat "Chrysaora"-suvun lajit, joita kutsutaan myös "merinokkosiksi".
Ulmaridae-heimoon kuuluvia lajeja elää laajalla alueella. Korvameduusa on ainut kiekkomeduusalaji, jota esiintyy Itämeressä. "Diplulmaris antarctica" -lajia taas tavataan Antarktiksella.


title: Jumalan lahja

text: Jumalan lahja on suomalaisen muusikon Kauko Röyhkän järjestyksessään 14. albumi. Se julkaistiin vuonna 1993. Levy oli viimeinen Röyhkän albumi, joka ilmestyi vinyylilevynä, kunnes Kaksi lensi tuulen mukaan julkaistiin LP:nä vuonna 2011.


title: Jumalan lahja

text: Useat levyn kappaleet ovat saaneet innoitusta okkultismista, josta Röyhkä oli tuohon aikaan kiinnostunut. Röyhkä on sanonut haastattelussa, että levyä pidettiin sen ilmestyessä saatanallisena vaikka siinä oli hänen mukaansa enemmän kyse rakkaudesta, luonnollisuudesta ja eroottisuudesta.


title: Jumalan lahja

text: Sävellykset ja sanoitukset Kauko Röyhkä, paitsi kappaleen 7 sanoitus Maritta Kuula ja Kauko Röyhkä sekä paitsi kappaleen 10 sanoitus Uuno Kailas.


title: Jumalan lahja

text: Sovitukset Kauko Röyhkä Combo.


title: Christianus-kuoro (albumi)

text: Christianus-kuoro on vuonna 1988 julkaistu Christianus-kuoron studiolevy.


title: Kaunis eläin

text: Kaunis eläin on suomalaisen muusikon Kauko Röyhkän järjestyksessään 15. albumi. Se julkaistiin vuonna 1994.


title: Kaunis eläin

text: Sävellykset ja sanoitukset Kauko Röyhkä. Sovitukset Röyhkä/Vikkula/Vaahtera/Kling.


title: Kaunis eläin

text: "Rumba"-lehden Samuli Knuuti mukaan albumi on edeltäjäänsä "Jumalan lahjaa" perinteisempi rock-levy perinteisistä rock-teemoista. Tämä tuo mukaan väistämättä parodian makua. Knuutin mielestä albumi on turhan helppo, rutiinitason suoritus. Nimikappale on tarttuva ja etenkin viipyilevämmät kappaleet ”Jos”, ”Hospodar jouluna” ja ”Silvia” kiintoisia.


title: Soli Deo Gloria

text: Soli Deo Gloria on vuonna 2002 julkaistu Christianus-kuoron studiolevy.


title: Akti (albumi)

text: Akti on suomalaisen muusikon Kauko Röyhkän järjestyksessään 16. albumi. Se julkaistiin vuonna 1995. Levy on äänitetty livenä studio-oloissa Sun Studiolla. Kappaleista "Mun pitää siivuta mun akti", "Lauantai-ilta", "Observatorion mäellä" ja "Jos alkaa pelkäämään" olivat levyn ilmestyessä ennenjulkaisemattomia. Kahdesta jälkimmäisestä julkaistiin Jumalan lahja -albumin nauhoituksissa nauhoitetut versiot kahta vuotta myöhemmin Pohjoinen taivas 1991–1993 -kokoelma-albumilla. "Täytyy mennä Viikiin" on cover Kari Peitsamon kappaleesta levyltä Greatest Hits.


title: Akti (albumi)

text: Albumi ei saanut kriitikoilta hyvää vastaanottoa. Arvostelijoiden mukaan vanhat hyvät kappaleet on soitettu ja laulettu albumilla puolihuolimattomasti. "Rumban" ja "Soundin" arvosteluissa kappaleet ”Mainostaulujen taakse”, ”Lauantai-ilta”, ”Täytyy mennä Viikiin” (Kari Peitsamo) ja ”Kanerva” nähtiin albumilla onnistuneimpina.


title: Paavo Virtasen kauneimmat laulut

text: Paavo Virtasen kauneimmat laulut on vuonna 2007 julkaistu Christianus-kuoron studioalbumi.


title: Velvet

text: Jenny Marielle Pettersson (s. 5. marraskuuta 1975 Helsingborg, Ruotsi), taiteilijanimeltään Velvet, on ruotsalainen dance- ja poplaulaja. Hän on julkaissut kaksi studioalbumia vuoden 2005 jälkeen ja hänen kaikki kahdeksan singleään ovat sijoittuneet Ruotsissa kahdenkymmenen parhaan joukkoon.


title: Velvet

text: Pettersson syntyi Helsingborgissa ja täytettyään 18 vuotta hän muutti Tukholmaan opiskelemaan balettia. Hän otti tanssikoulussa myös laulutunteja ja huomasi siellä laulutaitonsa. Työskennellessään Wallmans kabareessa Pettersson huomasi laulamisen olevan sitä, mitä hän halusi tehdä. Hän oli erinäisillä kiertueilla kahdeksan vuoden ajan kuorolaulajana ja tanssijana artisteille, kuten Carola Häggkvist, Lena PH, Markoolio, Sanne Salomonsen, Orup, Meat Loaf, Martin Stenmark ja Jessica Folcker.


title: Velvet

text: Pettersson oli kuoron mukana Ruotsin Euroviisuorganisaatiossa viisi vuotta ja matkusti ympäri Eurooppaa eri kilpailuihin.


title: Velvet

text: Pettersson solmi levytyssopimuksen vuonna 2005 Bonnier Amigon kanssa ja otti taiteilijanimekseen Velvet, minkä hän oli keksinyt itse. Pian sen jälkeen Pettersson teki ensimmäisen musiikkivideon "Rock Down To (Electric Avenue)", mistä tuli hitti sekä Ruotsissa että kansainvälisesti. Myös kappaleet "Mi Amore" ja 90-luvun lainahitti "Don't stop movin" toivat tunnettavuutta ja nostetta uralle. Hänen debyyttialbuminsa "Finally" julkaistiin vuonna 2006.


title: Velvet

text: Vuonna 2008 ilmestyneeltä toiselta albumilta on toistaiseksi julkaistu vuonna 2007 singlet "Fix Me", "Chemistry", Deja Vu ja vuonna 2008 dance-biisi Take My Body Close.


title: Velvet

text: Velvet osallistui Ruotsin 21. helmikuuta 2009 pidettyyn, Melodifestivalen-euroviisukarsinnan kolmanteen semifinaaliin.


title: G. I. Gurdjieff

text: George Ivanovitš Gurdjieff (arm. Գեորգի Իվանովիչ Գյուրջիև, , , "Georgi Ivanovitš Gjurdžijev"; 13. tammikuuta 1866/1877? Aleksandropol – 29. lokakuuta 1949 Neuilly-sur-Seine) oli armenialais-kreikkalainen mystikko ja henkinen opettaja. Hänen äitinsä oli etniseltä taustaltaan armenialainen ja isä Pontoksen kreikkalainen.


title: G. I. Gurdjieff

text: Gurdjieffin arvoituksellinen hahmo välittyy värikkäänä ja usein ristiriitaisena aikalaisten kirjoittamissa muistelmateoksissa. Mielipiteet hänen kirjoituksistaan ja toiminnastaan jakautuvat. Puolustajat pitävät Gurdjieffia karismaattisena mestarina, joka toi länsimaiseen kulttuuriin, psykologiaan ja kosmologiaan uutta tietoa, joka mahdollisti vakiintuneen tieteen tuolle puolen menevät oivallukset. Kriitikot väittävät häntä vain huijariksi, jolla oli suuri ego ja jatkuva tarve itsensä ylistämiseen.


title: G. I. Gurdjieff

text: Gurdjieffin tunteneet henkilöt pitivät häntä erinomaisena ihmisten ”herättäjänä”, joka muistutti pikemmin Zen-mestaria tai Sokratesta kuin perinteistä kristillistä mystikkoa. Hän toi länsimaihin kattavan esoteerisen oppijärjestelmän, ja hänen vaikutuksestaan syntyi elävä perinne, jossa harjoitetaan erityisiä menetelmiä tietoisuuden kehittämiseksi.


title: G. I. Gurdjieff

text: Termillä ”tietoisuus” Gurdjieff tarkoitti jotakin syvempää kuin tavanomaisia mentaalisia toimintoja. Hänen mukaansa tietoisuuden kyky edellyttää mielen, tunteiden ja kehon energioiden sopusointuista yhteistoimintaa. Vain tämä mahdollistaa ihmiselle sellaisten korkeampien energioiden vastaanottamisen, joista eri perinteissä käytetään esimerkiksi nimityksiä "nuus", "buddhi" tai "atman". Ilman tällaista toimintojen sopusointua ihminen on keskeneräinen olento, joka on toiminnassaan automaattisten, ehdollistuneiden rutiinien sekä ulkoisten olosuhteiden armoilla. Gurdjieffin käyttämien monipuolisten menetelmien keskeisenä päämääränä voi nähdä tietoisuuden herättämisen sekä tahdon, yksilöllisyyden ja objektiivisen tiedon kehittämisen.


title: G. I. Gurdjieff

text: Tiedot Gurdjieffin henkilöhistoriasta vuoteen 1912 saakka perustuvat häneen omaan kertomukseensa. Vuosien 1913–1949 elämänvaiheista dokumentaatiota on paikoin saatavilla laajasti. Tästä aineistosta on koottu kronologia Gurdjieffin elämäntapahtumista. Gurdjieff syntyi Aleksandropolin kaupungissa, nykyisessä Gyumrissa, Armenian alueella, joka tuolloin oli osa Venäjän keisarikuntaa. Hänen syntymävuotensa oli vuosien 1866–1877 välillä. Gurdjieffin itse väitti olevansa paljon vanhempi kuin mitä hänen passiinsa merkitty syntymäaika osoitti.


title: G. I. Gurdjieff

text: Gurdjieff varttui Karsissa ja hän matkusteli monissa paikoissa. Noin kymmenen vuoden ajan hän oli mukana "totuudenetsijöiksi" itseään kutsuvien tutkijoiden ja tiedemiesten retkillä. Tutkijaryhmä matkusti vuosina 1892-1895 useita kertoja muun muassa Egyptiin, Kreetalle ja Palestiinaan, sitten Siperiaan, Persiaan ja Turkestaniin, matkan Gobin autiomaahan sekä Sudaniin, Etiopiaan, Intiaan ja Tiibetiin. Matkojen osallistujia ja retkiä kuvataan kirjassa "Meetings with Remarkable Men". Gurdjieffistä kehittyi matkoillaan länsimaisen perinteen mukainen kokeellinen tutkija. Koottuaan aineiston Gurdjieff varmensi sen luotettavuuden ja liitti sitten erilliset ilmiöt yleisen hypoteesin alaisiksi.


title: G. I. Gurdjieff

text: Ainoa selvitys Gurdjieffin varhaisista vaiheista eli ajasta ennen vuotta 1912 on hänen kirjassaan "Meetings with Remarkable Men" (Встречи с замечательными людьми), jota ei kuitenkaan voi lukea varsinaisesti hänen omaelämäkertanaan.


title: G. I. Gurdjieff

text: Vanhan luvun mukaan uudenvuodenpäivänä 1912 Gurdjieff saapui Moskovaan ja herätti ensimmäisten oppilaittensa kiinnostuksen. Yksi alkuajan merkityksellisimmistä työkumppaneista Moskovassa oli hänen serkkunsa, kuvanveistäjä Sergei Merkurov. Musiikinopiskelija Paul (myöhemmin Sir Paul) Dukes (1889-1967), joka oli ensimmäinen britti ryhmässä tuli mukaan Pietarissa vuonna 1913. Suomalaisen Stjernvall -aatelissuvun jäsen lääkäri, kollegiasessori Leonid Robertovitš Stjernvall, josta tuli yksi Gurdjieffin uskollisimmista oppilaista, liittyi oppilaiden ydinjoukkoon vuonna 1914. Samana vuonna Gurdjieff meni naimisiin Julija Osipovna Ostrovskajan kanssa Pietarissa.


title: G. I. Gurdjieff

text: Vuonna 1914 Gurdjieff julkisti balettinsa "The Struggle of the Magicians" (Maagikkojen kilvoittelu) ja ohjasi oppilaidensa työtä "Glimpses of Truth" (Välähdyksiä totuudesta) -kirjoituksen luonnostelussa. Vuonna 1915 Sergei Merkurov esitteli hänelle venäläisen journalistin ja matemaatikon Pjotr Demjanovitš Uspenskin, jonka Gurdjieff hyväksyi oppilaakseen, kuten pian tämän jälkeen vuonna 1916 säveltäjä Thomas de Hartmannin sekä tämän vaimon Olgan. Tuohon aikaan Gurdjieffilla oli kolmisenkymmentä oppilasta, joista osa kokoontui Pietarissa. Elokuussa 1916, kun Gurdjieff oli ryhmineen Suomessa rouva M. E. Maksimovitšin datšalla, Uspenski kertoi kokeneensa kauan toivomansa "ihmeen" telepaattisen keskustelun muodossa, jonka hän kävi Gurdjieffin kanssa.


title: G. I. Gurdjieff

text: Monet kirjoittajat ovat arvelleet Gurdjieffin olleen sotien aikana tsaarin vakoilija. Tätä väitettä ei ole pystytty todistamaan, eikä sitä ole liioin kumottukaan, sillä Gurdjieff pääsi moniin paikkoihin Aasiassa. Gurdjieff itse kommentoi tätä väitettä epäsuorasti kirjassaan "Belsebubin tarinoita pojanpojalleen" (Все и вся, или Рассказы Вельзевула своему внуку), jossa hän toteaa: "Jokaista, joka sodan aikana on jotakuinkin valveilla, pidetään vakoilijana hänen vakavuutensa ja valppautensa vuoksi."


title: G. I. Gurdjieff

text:
Keskellä Venäjän vallankumouksen mullistusta Gurdjieff lähti Pietarista vuonna 1917 ja palasi lapsuudenkotiinsa Aleksandropoliin. Bolševikkien vallankumouksen aikana hän perusti tilapäisiä tutkimusyhteisöjä ensin Essentukiin, sitten Tuapseen, Maikopiin, Sotšiin ja Potiin, jotka kaikki sijaitsevat Etelä-Venäjän Mustanmeren rannikolla, ja joissa hän työskenteli intensiivisesti venäläisten oppilaidensa kanssa.
Maaliskuussa 1918 Uspenski erkaantui Gurdjieffista. Neljä kuukautta tämän jälkeen Gurdjieffin vanhin sisar perheineen saapui pakolaisena Essentukiin ja kertoi, että turkkilaiset olivat ampuneet hänen isänsä Ioannas Giorgiadesin Aleksandropolissa 15. toukokuuta. Koska Essentukin tilanne oli sodan takia muuttumassa epävakaaksi, Gurdjieff kehitti sanomalehtijutun tulevasta "tieteellisestä tutkimusretkestään", joka suuntautuisi Induc-vuorelle. Tiedemiestä esittäen Gurdjieff pääsi pois Essentukista neljäntoista hengen ryhmänsä kanssa. Tämä seurue, jossa hänen perheensä ei ollut mukana, matkusti junalla Maikoppiin. Siellä vihollisuudet pidättelivät heitä kolme viikkoa, mutta he onnistuivat kuitenkin jatkamaan matkaansa. Keväällä 1919 Gurdjieff tapasi ja hyväksyi oppilaikseen taiteilija Alexandre de Salzmannin ja hänen vaimonsa, lahjakkaan nuoren ranskalais-sveitsiläisen Jeanne de Salzmannin, joka oli opiskellut eurytmiikkaa Emile Jaques-Dalcrozen koulussa. Yhteistyössä Jeanne de Salzmannin kanssa Gurdjieff järjesti ensimmäisen julkisen 'rytmisten liikesarjojen' (movements) demonstraation Tbilisin oopperatalossa 22. kesäkuuta 1919. Esitys sisälsi otteita Gurdjieffin baletista "The Struggle of Magicians" sekä mysteerinäytelmästä "Exiles".


title: G. I. Gurdjieff

text: Elokuussa 1919 Gurdjieff muutti läheisimpien oppilaidensa kanssa Tbilisiin ja hänen perheenjäsenensä Aleksandropolista liittyivät joukkoon. Georgian valtion historiallisesta keskusarkistosta löytyvien asiakirjojen mukaan Gurdjieffin oppilaat Jeanne Matignon de Salzmann, Leonid Stjernvall, Thomas de Hartmann sekä Alexandre de Salzmann jättivät Tbilisissä Valtion opetusministerille osoitetun hakemuksen, jossa he anoivat lupaa avata G. I Gurdjieffin systeemiin perustuva "Ihmisen Sopusointuisen Kehittämisen Instituutti". Hakemuksessa mainittiin G. I. Gurdjieffin lupautuneen toimimaan instuutin johtajana ja hakemuksen liitteessä kerrottiin sen tavoitteet. pääpiirteittäin. Lupa Instituutin perustamiseen myönnettiin ja Instituutti avattiin vuoden 1919 lopulla. Toukokuussa 1921, kun poliittiset olot Georgiassa muuttuivat ja vanha järjestelmä oli murentumassa, instituutti suljettiin ja Gurdjieff seurueineen vaelsi jalkaisin Mustanmeren rannikolla sijaitsevaan Batumiin ja sieltä edelleen Istanbuliin.. Myöhemmin hän vuokrasi huoneiston, joka sijaitsi lähellä suufien Mehlevi-järjestön (perustaja Jalal al-Din Muhammad Rumi) tekkeä, jossa Gurdjieff, Uspenski ja Thomas de Hartmann kokivat pyörivien dervissien sema-seremonian. Istanbulissa Gurdjieff kohtasi myös John Godolphin Bennettin.


title: G. I. Gurdjieff

text: Vuosina 1921 ja 1922 Gurdjieff matkusti ympäri Länsi-Eurooppaa, luennoi ja esitteli työtään monissa kaupungeissa, muun muassa Berliinissä ja Lontoossa. Hän saavutti useiden Uspenskin nimekkäiden oppilaiden, eritoten toimittaja Alfred Richard Oragen luottamuksen.


title: G. I. Gurdjieff

text: Epäonnistuttuaan pyrkimyksessään asettua pysyvästi Englantiin Gurdjieff perusti "Ihmisen Sopusointuisen Kehittämisen Instituutin" Pariisin eteläpuolelle Avonin kaupunkiin. Instituutissa oli monien käytännön työtehtävien (rakentaminen, eläintenhoito, ruoanlaitto, kotitaloustyöt ym.) lisäksi muun muassa toipilaspuoli, josta vastasi suomalainen Leonid Stjernvall. Gurdjieffin maine huononi vuonna 1923 uusiseelantilaisen kirjailijan Katherine Mansfieldin Le Prieuréssa tapahtuneen kuoleman johdosta. Tosin Mansfieldin kerrotaan viettäneen elämänsä onnellisimman ajanjakson Prieuréssa.


title: G. I. Gurdjieff

text: Vuonna 1924 ajaessaan yksin Pariisista Fontainebleauhon Gurdjieff joutui kohtalokkaaseen auto-onnettomuuteen. Vastoin lääkäreiden odotuksia hän kuitenkin toipui vakavista vammoista äitinsä ja vaimonsa hoitamana, tosin hitaasti ja tuskallisesti. Vielä toipilaana hän virallisesti "hajotti" instituuttinsa 26. elokuuta (tosiasiassa hän erotti vähemmän omistautuneet oppilaansa) ja aloitti "Kaikki ja kaikesta" -kirjan kirjoittamisen. Vuonna 1925 Gurdjieffin vaimo sairastui syöpään ja kuoli seuraavana vuonna huolimatta sädehoidosta ja Gurdjieffin omatekoisista hoidoista. Uspenski osallistui hänen hautajaisiinsa. Heinäkuussa 1926 Aleister Crowley vieraili pikaisesti Prieuréssa, mutta Gurdjieff torjui hänet jyrkästi. Vuodesta 1929 lähtien Gurdjieff vieraili toistuvasti Pohjois-Amerikassa ja otti ohjaukseensa A. R. Oragen oppilaita.


title: G. I. Gurdjieff

text: Vuonna 1935 Gurdjieff lopetti "Kaikki ja kaikesta" -kirjan kirjoittamisen. Hän oli tuolloin viimeistellyt trilogian kaksi ensimmäistä osaa ja vasta aloittanut työskentelyn kolmannen kirjoituskokoelman parissa, joka julkaistiin myöhemmin nimellä "Life is Real Only Then When "I Am"" (Жизнь реальна только тогда, когда "Я есть", Elämä on todellista ainoastaan, kun "Minä olen").


title: G. I. Gurdjieff

text: Gurdjieff asui Pariisissa jatkaen opettamistaan toisen maailmansodan ajan. Vuonna 1949, vain pyjamaan pukeutuneena, punainen Astrakhan fetsi päässään, Gurdjieff poistui asunnostaan viimeisen kerran. Ryhdikkäästi paareillaan istuen, Gauloise Bleu -savuketta polttaen, hän teki kädellään pienen liikkeen ja sanoi "Au revoir, tout le monde!", ennen kuin hänet kannettiin ambulanssiin.


title: G. I. Gurdjieff

text: Gurdjieff kuoli 29. lokakuuta 1949 amerikkalaisessa sairaalassa Neuilly-sur-Seinessä Ranskassa. Frank Lloyd Wright, jonka suruviesti saavutti hänen ollessaan vastaanottamassa kunniamitalia Cooper Unionissa, keskeytti tilaisuuden ilmoittaakseen: "Maailman suurin mies on juuri kuollut. Hänen nimensä oli Gurdjieff." Gurdjieffin hautajaiset järjestettiin Pariisin venäläis-ortodoksisessa Pyhän Aleksanteri Nevalaisen katedraalissa. Hänet haudattiin Avonin hautausmaalle äitinsä Eudoxie Kalerofin ja vaimonsa Julija Osipovnan viereen.


title: G. I. Gurdjieff

text: Gurdjieff väitti, että ihmiset eivät käsitä todellisuutta, koska he eivät ole itsetajuisuuden tilassa, vaan elävät hypnoottisessa "valveunessa". Ihminen elää elämänsä unessa ja hän kuolee kuin koira, mikäli hän ei herää unestaan. Välttyäkseen tältä kohtalolta ihmisen tulee herätä ja seurata opetusta, jonka avulla hän voi kehittää tai luoda elinaikanaan sielun. Gurdjieff opetti, että jokainen ihminen käsittää asiat täysin subjektiivisesta näkökulmastaan. Gurdjieff esitti, etteivät sotien kaltaiset kauheudet olisi mahdollisia, mikäli ihmiset olisivat enemmän henkisesti valveilla. Hän väitti, että ihmiset ovat tyypillisessä tilassaan tiedottomia automaatteja, mutta ihmisen on mahdollista herätä ja kokea elämää täydemmin.


title: G. I. Gurdjieff

text: Gurdjieffin luoma järjestelmä sisältää hämmästyttäviä ja arkikokemuksen vastaisia väitteitä: ihminen ei voi tehdä mitään, vaan kaikki hänelle tapahtuu, ihminen on kone. Kuulla on suuri vaikutus ihmiselämään, sodat johtuvat planetaarisista vaikutuksista ja niin edelleen. Varhaisissa luennoissaan Gurdjieff nimitti omaa itsekehittämisen lähestymistapaansa "Neljänneksi tieksi". Yhdistämällä kolme tunnettua, erillistä oppisuuntaa, jotka kukin korostavat joko kehon, järjen tai tunteiden yksipuolista kehittämistä, Gurdjieff kehotti työskentelemään kaikkien näiden kolmen eri alueen parissa samanaikaisesti. Gurdjieffin Työssä yhdistyy näiden kaikkien kolmen eri tyyppisen työn voima, ja siitä puuttuu kunkin eri tyyppisen työn ominainen heikkous. Tämä mahdollistaa sen, että työn avulla voidaan saada aikaan sopusointuinen kehitys.


title: G. I. Gurdjieff

text: Nykyään Gurdjieffin opetusta kutsutaan myös joissakin yhteyksissä "Työksi". Vaikka Gurdjieff ei itse pannut suurta painoa "Neljäs tie" -termille, eikä koskaan käyttänyt sitä kirjoituksissaan, hänen oppilaansa Pjotr Demjanovitš Uspenski otti tämän ilmaisun ja sen merkityksen keskeiseksi omassa, Gurdjieffin ideoista antamassaan opetuksessa. Uspenskin kuoleman jälkeen hänen oppilaansa julkaisivat "The Fourth Way" -nimisen kirjan, joka perustui Uspenskin luentoihin. Uspenskin pääteos Gurdjieffin opetuksesta on kuitenkin "In Search of the Miraculous" (suom. "Sirpaleita tuntemattomasta opetuksesta"), jonka Gurdjieff itse hyväksyi.


title: G. I. Gurdjieff

text: Gurdjieffin mukaan elämä maapallolla palvelee valtaisaa kosmista tarkoitusta ja orgaaninen elämä toimii energian muuntamis- ja välitysasemana jatkuvasti muotoutuvassa maailmankaikkeudessa. Kaikkia tapahtumia, olivatpa ne pieniä tai suuria, hallitsee kaksi peruslakia, joita Gurdjieff kutsuu kolmen (kolmen voiman samanaikainen läsnäolo) ja seitsemän (sysäyksen) laeiksi. Nämä lait voidaan esittää kuviona, jota kutsutaan enneagrammiksi. Gurdjieff, joka toi enneagrammin "päivänvaloon", sanoi, että enneagrammi on opetuksen ensisijainen symboli ja ettei sitä voida ymmärtää tai asiaankuuluvasti käyttää irrallaan opetuksesta tai sen ulkopuolella.


title: G. I. Gurdjieff

text: Gurdjieffin mukaan ihminen on sanan täydessä merkityksessä pienoismaailmankaikkeus. Hänessä on kaikki ne aineet, joista maailmankaikkeus koostuu. Samat voimat, samat lait, jotka hallitsevat maailmankaikkeutta, toimivat ihmisessä. Siten tutkittaessa ihmistä, tutkitaan maailmaa ja tutkittaessa maailmaa, voidaan tutkia ihmistä.


title: G. I. Gurdjieff

text: Gurdjieffin opetus keskittyy pääasiassa kysymyksiin ihmisen paikasta kaikkeudessa ja hänen sisäisiin kehitysmahdollisuuksiinsa. Hän opetti, että korkeammat tajuisuuden tasot, korkeammat kehot sekä sisäinen kasvu ja kehitys ovat ihmiselle mahdollisia. Hän sanoi, että ihmisten on alettava näkemään asiat sellaisina kuin ne todellisuudessa ovat — ei enää välillisesti toisten meille kertomina ja opettamina, vaan kokemalla ne kukin omassa olemuksessaan. Sitä varten on alettava elää uudella tavalla ja siten päästävä selville, mitä varten elämme ja mikä on elämän tarkoitus. Gurdjieffin mukaan elämme aikaa, jossa ihmisten tulisi siirtyä riippuvaisuussuhteesta itsenäiseen harkintaan. Tällainen siirtyminen on vaikeaa ja merkitsee itse asiassa ihmiskunnan kypsymistä ja täysi-ikäistymistä. Elämää on opittava katsomaan avarammasta perspektiivistä, näkemään ja kokemaan se omakohtaisesti. Ilmeisesti muutos tulee vaatimaan pitkän, ehkä vuosisadoissa laskettavan ajan. Gurdjieffin mukaan ihmisellä on välittömän havainnon ja uuden näkemisen avain, joka on hänen omatuntonsa.


title: G. I. Gurdjieff

text: Gurdjieff opetti, kuinka ihminen voi parantaa ja kehittää tarkkaavaisuuttaan ja energiankäyttöään monin eri tavoin ja vähentää unelmointia ja hajamielisyyttä. Hänen mukaansa tällainen sisäinen kehittyminen mahdollistaa myöhemmät muutokset, joiden on tarkoitus muuntaa ihminen sellaiseksi, kuin Gurdjieff uskoi ihmisen olevan tarkoitettu olemaan.


title: G. I. Gurdjieff

text: Gurdjieff sai paljon julkisuutta koettaessaan tuoda balettiaan "Struggle of the Magicians" (Maagikkojen kamppailu) Moskovaan. Erityisesti viimeisinä vuosinaan Gurdjieff kutsui itseään "Tanssiopettajaksi".


title: G. I. Gurdjieff

text: Luodakseen olosuhteet, joissa sisäistä tarkkaavaisuutta pystytään harjoittamaan intensiivisesti, Gurdjieff opetti oppilailleen "liikesarjoja" (engl. "Movements"), joita on noin 130 erilaista liikesarjaa ja monia eri versioita näistä. Osaa liikesarjoista kutsutaan nimellä "pyhät tanssit" (noin 20 liikesarjaa).


title: G. I. Gurdjieff

text: Liikesarjoja opiskeltiin myös Ranskassa sijainneessa "Ihmisen Sopusointuisen Kehittämisen Instituutissa". Liikesarjoja on toisinaan esitetty myös julkisesti, muun muassa Pariisin Champs-Élysées-teatterissa, jossa Gurdjieff järjesti julkisia Movements-näytoksiä 16.–25. joulukuuta 1923. Keväällä 1924 näytöksiä oli useissa kaupungeissa Amerikan mantereella, muun muassa 3. päivänä maaliskuuta 1924 New Yorkin Carnegie Hallissa.


title: G. I. Gurdjieff

text: Vaikka Gurdjieffin kehittämät liikesarjat eivät edustaneet perinteisen baletin tai eurytmiikan muotoja, niin venäläinen baletti-impressaari Sergei Djagilev koetti turhaan taivutella Gurdjieffia tuomaan "Pyhät Tanssit" uutuusnumeroksi Ballets russesin esityskaudelle.


title: G. I. Gurdjieff

text: Gurdjieff jatkoi rytmisten liikesarjojen ja pyhien temppelitanssien luomista elämänsä loppupuolella. Elämäkerrassaan hän kertoo löytäneensä liikesarjat salaisesta temppelistä ja väittää niiden olevan tuhansia vuosia vanhoja. Joitakin liikesarjoja on sisällytetty Peter Brookin elokuvaan "Meetings with Remarkable Men".


title: G. I. Gurdjieff

text: Opetuksessaan Gurdjieff painotti monenlaisten vanhojen kirjoitusten, kuten Raamatun ja uskonnollisten rukousten tärkeyttä. Hän väitti, että nämä vanhat tekstit sisältävät hyvin erilaisen merkityksen niihin arkipäiväisesti liitettyjen merkitysten lisäksi. "Älkää nukkuko", "Valvokaa siis, sillä ette tiedä päivää ettekä hetkeä", "Taivasten Valtakunta on tullut lähelle" — nuo raamatulliset ilmoitukset viittaavat sielulliseen opetukseen, jonka ydinsisältö on unohdettu. Gurdjieff kutsui opetustaan esoteeriseksi kristinuskoksi.


title: G. I. Gurdjieff

text: Gurdjieff suhtautui epäluuloisesti ristiriitaiseen ja hataraan käsitteeseen "moraali". Hän selittää sen vaihtelevan eri kulttuurien välillä. Gurdjieff painotti vahvasti omantunnon merkitystä, joka on hänen mukaansa kaikilla ihmisillä samanlainen, vaikkakin se on hautautunut heidän piilotajuntaansa.


title: G. I. Gurdjieff

text: Gurdjieff välitti "ideoitaan" lukuisien erilaisten menetelmien ja materiaalien avulla, joihin kuuluivat tapaamiset, musiikki, rytmiset liikesarjat, kirjoitukset, luennot ja innovatiiviset ryhmätyön muodot. Työn muodot ja painopiste vaihtelivat kausittain. Esimerkiksi Venäjällä opetus rajoitettiin pienelle oppilaspiirille, kun taas Pariisissa ja Pohjois-Amerikassa työtä esiteltiin usein julkisesti.


title: G. I. Gurdjieff

text: Musiikilla on tärkeä asema Gurdjieffin työssä. Liikesarjoja varten luotiin oma, erityinen musiikki, ja työn yhteydessä syntyi myös laaja tuotanto konserttimusiikkia, hymnejä, sekä muita eri tilanteisiin sopivia kappaleita. Kaikki Gurdjieffin musiikki on tiiviisti sidoksissa sisäisiin kehityspyrkimyksiin. Valtaosa Gurdjieffin musiikillisesta tuotannosta on sävelletty yhteistyössä ukrainalaissyntyisen Thomas de Hartmannin kanssa. Yhteistyö synnytti yli 200 kappaletta, pääosin pianolle. Mukana on myös orkesterisävellyksiä.


title: G. I. Gurdjieff

text: Suurin osa pianomusiikista on julkaistu nuottina (Schott Edition, 4 osaa). Gurdjieffin ja de Hartmannin musiikista on myös saatavilla useiden eri esittäjien levytyksiä. Pianomusiikin versioita kattavimmin ovat esittäneet kolme Gurdjieff-työhön osallistunutta soittajaa, Linda Daniel-Spitz, Charles Ketcham ja Laurence Rosenthal (Wergo). Orkesterimusiikki on julkaistu 2006 neljän CD:n kokoelmana "Oriental Suite: Complete Orchestra Music" (Basta).


title: G. I. Gurdjieff

text: Säveltämisen lisäksi Gurdjieff improvisoi harmonilla. Hänen Pariisissa elämänsä viimeisinä vuosina soittamiaan improvisaatioita nauhoitettiin, ja ne on julkaistu ("Harmonic Development", Basta).


title: G. I. Gurdjieff

text: Gurdjieffin mukaan ihmisenä kehittymisen ponnistelut ovat huomattavasti vaikeampia yksin kuin yhteistyössä ryhmässä, jossa kaikilla on samansuuntainen päämäärä. Siksi hän loi työn harjoittamista edesauttavia rakenteita, joiden eräs tärkeä muoto ovat säännöllisesti kokoontuvat ryhmät. Ryhmät voivat toimia tietyin väliajoin tai kokoontua pidemmiksi intensiivijaksoiksi. Ryhmä muun muassa tukee yksilön työtä normaalissa elämässä.


title: G. I. Gurdjieff

text: Gurdjieff käytti erilaisia harjoituksia, kuten niin sanottua "Stop" -harjoitusta, edistääkseen itsetarkkailua. Muutoinkin šokit, jotka auttoivat oppilaita heräämään alituisesta unelmoinnista, olivat mahdollisia millä hetkellä hyvänsä.


title: G. I. Gurdjieff

text: Gurdjieff kirjoitti ja hyväksyi kolme nidettä kirjallisesta työstään julkaistavaksi nimellä "All and Everything" (Kaikki ja kaikesta) (Все и вся). Tämän "magnum opuksen" ensimmäinen osa, Belsebubin tarinoita pojanpojalleen (Рассказы Вельзевула своему внуку), on pitkä ja allegorinen kertomus, jossa Belsebub kertoo Maa-planeetan merkillisten kolmiaivoisten olentojen selittämättömästä käyttäytymisestä pojanpojalleen. Gurdjieff haastaa lukijansa ponnistelemaan äärirajoilleen niin kirjoitusten lukemisen kuin niiden ymmärtämisenkin suhteen, hän käyttää tarinoita opetusvälineenä opetukseensa. Toinen osa "Meetings with Remarkable Men" (Встречи с замечательными людьми) on kirjoitettu ymmärrettävämmin. Se valottaa Gurdjieffin varhaisia vuosia ja sisältää lisäksi monia vertauskuvallisia esityksiä. Hänen viimeinen, viimeistelemätön teoksensa "Life is Real Only Then, When "I Am"" (Жизнь реальна только тогда, когда «Я есть») sisältää myöhempien vuosien omaelämäkerrallista aineistoa, hänen puheitaan ryhmälle New Yorkissa 1930 sekä esseen "The Outer and Inner World of Man".


title: G. I. Gurdjieff

text: Gurdjieff tunnetaan parhaiten hänen oppilaidensa julkaisemista kirjoista. P. D. Uspenski kirjoitti kirjan "In Search of the Miraculous" (suom. Sirpaleita tuntemattomasta opetuksesta), jota jotkut pitävät tärkeimpänä johdantona Gurdjieffin opetukseen siinä muodossa, kun se annettiin pääasiassa Venäjällä ennen vuotta 1920. Toiset taas pitävät Gurdjieffin omia kirjoituksia ensisijaisina teksteinä.


title: G. I. Gurdjieff

text: Kertomuksia Gurdjieffin kanssa viettämästään ajasta ovat julkaisseet muun muassa A. R. Orage, Charles Stanley Nott, Thomas ja Olga de Hartmann, Fritz Peters, René Daumal, John G. Bennett, Maurice Nicoll, Margaret Anderson ja Louis Pauwels. Hänen Työnsä ja ideansa ovat vetäneet puoleensa monia tunnettuja henkilöitä, joista esimerkkinä arkkitehti Frank Lloyd Wright , kirjailija Kathryn Hulme, lauluntekijä ja muusikko Kate Bush , kirjailijat P. L. Travers, Katherine Mansfield ja Jean Toomer , teatteriohjaaja Peter Brook.


title: G. I. Gurdjieff

text: Kolme Gurdjieffin kirjaa julkaistiin hänen kuolemansa jälkeen; "Beelzebub's Tales to His Grandson", "Meetings with Remarkable Men" ja "Life is Real Only Then, When "I Am"". Tämä trilogia, joka tunnetaan nimellä "All and Everything" on Gurdjieffin legomonismi. Legomonismi (ven. Легомонизм) on Gurdjieffin mukaan vihkiintyneiden keino välittää tietoa. Gurdjieffin oppilaat sekä hänen henkilökohtainen sihteerinsä Olga de Hartmann kokosivat Gurdjieffin varhaisista puheista kirjan, joka julkaistiin vuonna 1973 nimellä "Views from the Real World: Early Talks in Moscow, Essentuki, Tiflis, Berlin, London, Paris, New York, and Chicago, as recollected by his pupils".


title: G. I. Gurdjieff

text: Elokuva "Meetings with Remarkable Men" (1979), joka pohjautuu samannimiseen kirjaan, sisältää harvinaisia esityksiä pyhistä temppelitansseista, joita Gurdjieff opetti hänen työhönsä vakavasti suhtautuneille oppilailleen. Elokuvan käsikirjoittivat Jeanne de Salzmann ja Peter Brook, sen ohjasi Brook ja pääosan esittäjinä olivat Dragan Maksimović ja Terence Stamp. Elokuva on julkaistu DVD-tallenteena vuonna 2007.


title: Leo Segerman

text: Leo Veikko Ensio Segerman (s. 1. tammikuuta 1956 Lappeenranta, Suomi) on uransa lopettanut suomalainen jääpalloilija, jota pidetään yhtenä kautta aikojen parhaimmista suomalaisista pelaajista. Hyökkääjänä pelanneen Segermanin vahvuuksina pidettiin hänen peliurallaan nopeutta, kovaa lyöntiä ja pelisilmää. Lappeenrannan Veiterä toimi Leo Segermanin kasvattajaseurana.


title: Luettelo Billboard Hot 100 -listan ykkösistä vuonna 2005

text: Tämä on luettelo Billboard Hot 100 -listan kärkipaikkaa hallussaan vuonna 2005 pitäneistä artisteista ja singleistä.


title: Gatorade

text: Gatorade on urheilujuoma, jota valmistaa yhdysvaltalainen Pepsi Company.


title: Gatorade

text: Gatorade-tuotteita myydään yli 80 maassa. Suomessa juomaa markkinoi lisenssisopimuksella Hartwall.


title: Gatorade

text: Gatorade kehitettiin alun perin Floridassa 1960-luvulla, ja se on saanut nimensä Floridan yliopiston urheilujoukkue Florida Gatorsin mukaan.